Bantahan awal pendakwaan terhadap rayuan Bung Moktar, Zizie Izette didengar pada 7 Julai

PUTRAJAYA: Mahkamah Rayuan menetapkan 7 Julai depan untuk mendengar bantahan awal pendakwaan terhadap rayuan Datuk Seri Bung Moktar Radin dan isterinya Datin Seri Zizie Izette Abdul Samad berhubung keputusan Mahkamah Sesyen yang memerintahkan mereka membela diri atas tiga pertuduhan rasuah.

Timbalan Pendakwa Raya, Law Chin How dan peguam pasangan itu, Teh See Khoon, ketika dihubungi pemberita mengesahkan perkara tersebut selepas prosiding pengurusan kes di hadapan Timbalan Pendaftar Mahkamah Rayuan Mohd Khairi Haron hari ini.

Pendakwaan mengemukakan bantahan awal atas alasan Mahkamah Rayuan  tidak mempunyai bidang kuasa untuk mendengar rayuan pasangan itu kerana keputusan Mahkamah Tinggi bukan suatu keputusan yang boleh dirayu mengikut Seksyen 50 Akta Mahkamah Kehakiman 1964.

Pada 2 Septemberr 2022, Mahkamah Sesyen telah memerintahkan Ahli Parlimen Kinabatangan itu dan isterinya membela diri atas tiga pertuduhan rasuah berjumlah RM2.8 juta membabitkan pelaburan unit amanah Public Mutual Berhad sebanyak RM150 juta.

Pada 9 Disember tahun lepas, Pesuruhjaya Kehakiman Azhar Abdul Hamid menolak permohonan pasangan itu untuk menyemak semula keputusan Mahkamah Sesyen yang menyebabkan mereka memfailkan rayuan.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie Izette atas sebab dan di tempat sama pada 19 Jun 2015.

Zizie Izette pula berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA


KUALA LUMPUR: Ringgit dibuka tinggi berbanding dolar AS hari ini berikutan peningkatan mata wang Amerika Syarikat (AS) itu yang dilihat terhad dalam persekitaran minat untuk mengambil risiko yang lebih baik dalam kalangan peserta pasaran, kata penganalisis.

Pada 9 pagi, unit tempatan berada pada 4.3915/3995 berbanding dolar AS daripada 4.3950/4000 pada Rabu.

Pengarah Urusan SPI Asset Management, Stephen Innes berkata, jangkaan pasaran terhadap sekatan COVID-19 China yang longgar terus mengukuhkan Politburo China, yang telah mempercepatkan persediaannya untuk pembukaan semula secara sepenuhnya, sekali gus membantu menaikkan ringgit dengan lebih kukuh.

“Langkah China untuk keluar daripada sifar-COVID akan memberi banyak manfaat kepada pengeksport barangan pengguna dan perkhidmatan pelancongan Asia ke China, justeru ringgit dan Baht Thailand akan mencatatkan prestasi yang baik dan ini akan menjadi faktor utama yang memacu prestasi pertukaran asing Asia pada 2023,” katanya kepada Bernama.

Dalam perkembangan lain, katanya hasil 10 tahun AS merosot dengan ketara dan berdasarkan ringgit akan menerima impak daripada prestasinya, ini dilihat sebagai positif untuk peniaga tempatan.

Sementara itu, peniaga ActivTrades Dyogenes, Rodrigues Diniz berkata, pelabur masih tidak pasti mengenai apa yang dapat dijangka daripada Rizab Persekutuan AS (Fed) dalam tempoh beberapa bulan akan datang.

Katanya, pelabur sedang menunggu data mengenai Tuntutan Pengangguran Awal AS dan Indeks Harga Pengeluar (IHPR) yang akan dikeluarkan yang boleh memberikan gambaran lanjut mengenai hala tuju pasaran.

“Dari aspek teknikal, dolar AS masih menunjukkan Indeks Kekuatan Relatif (RSI) di bawah 30 berbanding ringgit, menunjukkan situasi lebihan jualan apabila pergerakan meningkat boleh bermula dalam tempoh beberapa hari akan datang,” katanya.

Sementara itu, ringgit diniagakan rendah berbanding sekumpulan mata wang utama.

Unit tempatan merosot berbanding pound kepada 5.3559/3656 daripada 5.3320/3381 pada Rabu dan rendah berbanding euro kepada 4.6111/6195 daripada 4.6055/6108 semalam.

Ia berkurangan berbanding dolar Singapura kepada 3.2364/2428 daripada 3.2323/2365 pada Rabu dan susut berbanding yen Jepun kepada 3.2142/2205 daripada 3.1936/1974 sebelum ini.- BERNAMA

Author

MEDIAVARIASI

View all posts

View all posts


Bintang bola sepak terkenal, Neymar juga meminati ‘Pink Venom’

Oleh: SITI NS

LEGENDA bola sepak Brazil, Neymar, melalui Twitternya, menunjukkan rasa minatnya kepada single baharu Blackpink “Pink Venom,” yang baru sahaja dikeluarkan semalam.

Neymar menyiarkan pautan video muzik “Pink Venom” dan menandai BLACKPINK di media sosial tersebut serta menulis, “Saya suka #PINKVENOM ini.”

Neymar mungkin nemutuskan untuk memuat naik status tersebut oleh kerana seorang ahli Blackpink, Jennie yang kelihatan memakai jersi kelab bola sepak Manchester United di dalam video musik “Pink Venom”, dan Neymar pula baru menandatangani kontrak dengan Manchester United awal tahun ini.

“Pink Venom” bukan sahaja lagu yang telah mendahului carta muzik di seluruh dunia, malah video muzik itu juga melepasi 90 juta tontonan di YouTube dalam masa 24 jam sahaja, menetapkan rekod baharu untuk video muzik terpantas oleh artis wanita dalam sejarah mencapai kejayaan itu.

Author

Media Variasi

View all posts

View all posts


Persepsi pendakwaan Muhyiddin satu serangan politik, salah – Fahmi

JOHOR BAHRU: Pengerusi Perikatan Nasional (PN), Tan Sri Muhyiddin Yassin, sepatutnya mempertahankan diri di makamah dan bukan berhujah di jalanan serta khalayak umum dengan melemparkan tuduhan bahawa pendakwaan terhadap dirnya adalah bersifat serangan politik.

Pengarah Komunikasi Pakatan Harapan (PH), Fahmi Fadzil berkata, tanggapan bahawa pendakwaan terhadap bekas Perdana Menteri itu sebagai langkah musuh politik adalah satu persepsi yang silap kerana segala siasatan dan pertuduhan adalah mengikuti proses yang sewajarnya berlandaskan undang-undang.

“Bagi pihak kerajaan semestinya kita mengikut proses, SPRM (Suruhanjaya Pencegahan Rasuah Malaysia), juga Peguam Negara dah menyatakan bahawa mereka bersifat independent, tiada arahan daripada sesiapa, sebaliknya mereka cuma melihat kepada fakta dan membawa kes itu ke mahkamah,” katanya.

Fahmi, yang juga Menteri Komunikasi dan Digital, berkata demikian kepada pemberita ketika ditemui selepas melawat pejabat Pertubuhan Berita Nasional Malaysia (Bernama) Biro Johor, di sini, hari ini.

Semalam, Muhyiddin mengaku tidak bersalah di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Hakim Azura Alwi kemudiannya membenarkan tertuduh diikat jamin RM2 juta dengan dua penjamin selain memerintahkan bekas perdana menteri itu menyerahkan pasport antarabangsanya kepada mahkamah sehingga kes selesai.

Ketika diminta mengulas mengenai isu melibatkan Naib Ketua Srikandi Bersatu, Datuk Mas Ermieyati Samsudin, yang ditegur penyanyi Amir Jahari kerana menggunakan lagunya bertajuk Hasrat sebagai lagu latar untuk hantaran video melibatkan pendakwaan kes Muhyiddin, Fahmi berkata, setiap pihak perlu menghormati hak pengkarya.

“Mana-mana artis ada hak atas karya mereka, wajib kita hormati, itu paling baik, dan bila minta maaf, pohonlah sebaiknya,” katanya. – BERNAMA


Warga Bangladesh dipercayai urus sindiket pengemis

BANGI: Sindiket pengemis membabitkan warga asing dipercayai diuruskan oleh warga Bangladesh.

Ia diakui sendiri oleh seorang wanita warga emas yang mengaku berasal dari Thailand, ketika menjual keropok yang digorengnya sendiri kepada pelanggan di sebuah kedai makan, di Seksyen 7, di sini.

Wanita yang berpakaian tudung labuh, memakai pelitup muka itu pada mulanya mendakwa dari Bandar Seri Putra dan menjalankan modus operandinya, sekitar Bangi.

Dakwanya, dia akan menggunakan perkhidmatan e-hailing, Grab ke Seksyen 7 dengan kos RM50 pergi balik setiap hari, sambil membawa sekurang-kurangnya 25 pek keropok goreng untuk dijual kepada pelanggan di kedai makan.

“Hasil jualan minimum RM100 dengan menjual keropok. Saya akan bergerak dari restoran ke restoran lain. Kadang kala akan dihalau pihak berkuasa,” katanya ketika ditanya wartawan MEDIA VARIASI.

Lanjut bercerita, wanita itu secara tidak sengaja mendedahkan ada rakannya yang lain bersama bos mereka dan sudah menjalankan kegiatan itu selama bertahun-tahun.

“Ada yang lain (rakannya) dipanggil pulang untuk makan (rehat sementara) sebelum datang semula ke sini.

“Ada bangla basuh kereta (pengusaha cuci kereta warga Bangladesh), panggil mereka (dipercayai juga pengemis sama bekerja cuci kereta) dan kemudian datang semula ke sini,” katanya.

MEDIA VARIASI dalam siri pertama Bongkar sebelum ini melaporkan, penulis didatangi sindiket pengemis diwakili dua wanita mengaku warga Myanmar menjual buku yang dibekalkan bosnya ketika sedang makan di sebuah restoran di Bangi.

Berada di restoran sama hampir dua jam bermula jam 3 petang itu, datang pula wanita warga Thailand berkenaan.

Bagaimanapun ‘mengganggu’ orang ramai yang sedang menghadap rezeki masing-masing dilihat tidak sopan dan tidak beradab.

Kehadiran sindiket pengemis ketika orang ramai sedang menghadap rezeki masing-masing dilihat sebagai satu gangguan awam yang menimbulkan ketidakselesaan suasana.

Ada yang datang membawa tisu, buku, pen, jam tangan, minyak wangi, makanan ringan, ada yang kurang upaya (OKU) seperti buta ditemani ‘jurupandu’, ada yang tidak membawa apa-apa kecuali sekeping nota mendakwa dirinya OKU dan mohon bantuan.

IKUTI SIRI KETIGA SINDIKET PENGEMIS DI MEDIA VARIASI

Author

Tun Puteh Wanti

View all posts

View all posts


Semak, jangan terus percaya berita di media sosial – PM

KUANTAN: Rakyat khususnya golongan muda perlu menyemak berita disebarkan menerusi media sosial supaya tidak terpukau dan tertipu dengan propaganda disebarkan menerusi medium itu.

Perdana Menteri, Datuk Seri Anwar Ibrahim berkata, jangan terlalu percaya dnegan cerita satu minit disebarkan di media sosial dengan terus menghukum individu tertentu tanpa usul periksa.

“Media sosial ini ada peranan. Ini teknologi baru kita manfaatkan. Sebab itu saya kata, kita kena fikir. Sebab kadang-kadang banyak penipuan. Umpamanya ada tok guru bagi ucapan, orang nampak pakai serban pakai jubah, kita pun kabur.

“Dia bercakap satu minit. Siapa yang sokong parti saya, Allah SWT restui. Siapa tak sokong, ini jadi musuh Allah. Kalau orang yang tak berfikir, dia akan kata tok guru ini yang beritahu. Sebab itu kita kena periksa betul atau tidak.

“Ada satu lagi kenyataan, Anwar selaku Perdana Menteri zalim dan menindas dan menganaktirikan negeri-negeri pembangkang termasuk Terengganu, Kelantan, Perlis dan Kedah. Itu kenyataan.

“Dah, anak muda baca ini marah, zalim Anwar ini. Kita semak. Sebab itu kita kata kena semak. Ini cerita satu minit, kita hukum orang. Orang bercakap itu menipu, orang yang mendengar ini tertipu. Sebab itu kita kena semak. Bila semak, rupanya saya dah jawab di Parlimen dalam Belanjawan Negara bahawa di bawah pentadbiran Kerajaan Madani ini, peruntukan untuk Kelantan, Terengganu, Perlis dan Kedah lebih tinggi, paling tinggi dalam sejarah daripada tahun-tahun sebelumnya,” katanya.

Beliau berkata demikian pada Majlis ‘Temu Anwar@Kuantan’ Dialog Bersama Anak Muda Bersama Perdana Menteri di Kolej Kemahiran Tinggi Mara (KKTM) di sini hari ini.

Anwar berkata, dengan berita- berita tidak benar di media sosial ada pihak- pihak terus percaya dan marah kepada kerajaan.

“Itu sebab saya kata media sosial ini penting, tapi lagi penting melatih pengguna dan anak-anak supaya memanfaatkan kemudahan diberi. Kita boleh guna untuk meningkatkan ilmu kita, atau kita boleh guna untuk merosakkan dan rendah akal budi kita.

“Media sosial satu keperluan yang sangat penting, kerana kita dapat melihat perkembangan secara terpantas. Tapi kalau kita tidak membaca ia tidak membantu. Percayalah. Tidak ada ilmu yang boleh dikuasai dalam satu dua minit.

“Ini cabaran bagi anak muda. Media sosial penting, kritikal. Tapi gunakan, memanfaatkan untuk menilai, membaca. Tidak hanya terpukau, tertipu dengan satu dua perkataan,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Ajaran Tarekat Naqsyabandiah Al-Kholidiah dihentikan, ‘Imam Mahadi’ sedang diburu

BUKIT GANTANG: Ajaran Tarekat Naqsyabandiah Al-Kholidiah, akan dihentikan segera sebaik pemimpinnya, Habib Shah Firdaus Habib Ahmad ditahan.

Pemimpin tarekat, Habib Shah Firdaus Habib Ahmad yang dipercayai sudah berada dalam negara, Ogos lalu masih gagal dikesan sehingga kini.

Habib Shah Firdaus sebelum ini ditahan kerajaan Arab Saudi dan dihantar pulang ke Malaysia yang dipercayai sudah berada di sini sejak 21 Ogos lalu berdasarkan laporan media arus perdana pada 8 September 2022.

Jabatan Kemajuan Islam Malaysia (Jakim) juga dilaporkan sudah menghubungi Jabatan Hal Ehwal Islam Negeri Sembilan (Jheains) berhubung perkara itu namun keberadaan pemimpin itu masih gagal dikesan, setakat ini.

Menteri di Jabatan Perdana Menteri Hal Ehwal Agama Datuk Idris Ahmad berkata, usaha mengesan pemimpin tarekat terbabit yang dikatakan melarikan diri dengan meninggalkan beberapa pengikutnya di Arab Saudi, masih diteruskan.

Beliau difahamkan, pemimpin yang mengaku dirinya ‘Imam Mahadi’ sudah pulang ke negara ini namun tidak diketahui tarikh sebenarnya.

“Kata mengaku ‘Imam Mahadi’ tapi cabut lari, penakut rupanya.

“Jika dapat dikesan dan ditahan, tindakan tegas akan diambil ke atasnya supaya ajaran yang disebarkan dihentikan segera,” katanya selepas Program Santai Anak Muda di Simpang, Taiping disini, pada Ahad.

Mengulas mengenai 63 rakyat Malaysia yang terkandas di Arab Saudi sejak Jun lalu, Idris memberi jaminan, mereka akan dapat kembali ke Malaysia dalam tempoh terdekat.

“Usaha membawa pulang mereka sedang dijalankan dengan pihak Konsulat Jeneral Malaysia di sana.

“Keluarga tidak perlu bimbang mengenai kos kerana ia akan ditanggung kerajaan,” katanya.

Terdahulu, Kementerian Luar Negeri mengesahkan 63 rakyat Malaysia yang terdiri daripada 28 individu dewasa dan 35 kanak-kanak terkandas di Arab Saudi sejak Jun lalu.

Semua jemaah terbabit dibawa ke Madinah oleh Kumpulan Tarekat Naqsyabandiah Al-Kholidiah pada Mac lalu, namun mereka tidak pernah dibawa ke Makkah untuk menyempurnakan ibadah umrah.

Author

Tun Puteh Wanti

View all posts

View all posts


15 individu ditahan terlibat penyelewengan diesel sekitar Selangor

SHAH ALAM: Polis Diraja Malaysia (PDRM) menahan seramai 15 individu termasuk dua warga asing di beberapa kawasan di sekitar Selangor kerana disyaki terlibat dalam aktiviti penyelewengan minyak diesel bersubsidi pada 9 dan 11 Ogos lepas.

Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Selangor, Mohd Khairi Jamaludin berkata kesemua mereka ditahan di Semenyih, Kota Damansara, Kapar dan Puchong dan kes tersebut diserahkan kepada pihaknya untuk tindakan selanjutnya.

“Anggaran nilai rampasan melebihi RM500,000 antaranya melibatkan sembilan buah lori yang disyaki digunakan untuk tujuan penyelewengan dan 33,000 liter dipercayai minyak diesel,” katanya dalam kenyataan hari ini.

Beliau berkata bekalan diesel dipercayai diperoleh dari stesen-stesen minyak yang berdekatan dan KPDNHEP Selangor akan menjalankan siasatan terperinci bagi mengambil tindakan ke atas mana-mana stesen minyak yang bersubahat dengan sindiket yang terlibat.

Mohd Khairi berkata kes disiasat di bawah Akta Kawalan Bekalan 1961 dan siasatan lanjut akan dibuat bagi mengesan mana-mana pihak lain yang terlibat dalam aktiviti penyelewengan tersebut. – BERNAMA


‘The real Papadom!’ – Aksi anak gemar peluk bapa bikin netizen terimbau filem Afdlin Shauki

BARU-BARU ini, tular sebuah video memaparkan jalinan mesra antara seorang bapa dan anak perempuannya sehingga mencuri tumpuan warga net dengan lebih 3 juta tontonan di TikTok.

Menerusi video yang dimuat naik pemilik TikTok @knizamk1982, kelihatan gabungan foto dan video dia bersama anak perempuannya, Yaya yang gemar memeluk dirinya sejak kecil lagi.

Video yang menyaksikan aksi Yaya dari bayi hingga ke dewasa gemar memeluk si bapa lebih-lebih lagi saat dia kesedihan dan dalam keadaan kecewa itu nyata membuatkan warga net tersentuh hati.

yaya yang manja

♬ Two Steps Behind – Acoustic – Def Leppard

Malah, ramai yang beranggapan keakraban dua beranak itu sama seperti filem komedi,  ‘Papadom’  lakonan Afdlin Shauki dengan Liyana Jasmay.

Selain daripada menyifatkan watak si bapa sama seperti watak Afdlin dalam ‘Papadom’, ada juga netizen yang memuji sikap si bapa itu yang tanpa segan memaparkan kasih sayangnya di khalayak ramai.

Malah, ada juga yang mengimpikan seorang bapa seperti lelaki budiman itu.

Author

Diyana Rahip

View all posts

View all posts


KKM larang jual air guna bekas akuarium

CYBERJAYA:Kementerian Kesihatan (KKM) melarang penggunaan bekas bukan untuk tujuan makanan seperti akuarium sebagai medium penyimpanan air.

KKM melalui Bahagian Keselamatan dan Kualiti Makanan (BKKM) menyatakan, tindakan sedemikian adalah kesalahan berdasarkan arahan Peraturan 31, Peraturan-Peraturan Makanan 1985.

Ketua Pengarah Kesihatan, Datuk Dr. Muhammad Radzi Abu Hassan berkata, akuarium berfungsi sebagai bekas memelihara ikan dan bukan sebagai bekas penyimpanan air bagi tujuan jualan.

“Akuarium kebiasaannya diperbuat daripada bahan kaca, acrylic atau plastik dan berkemungkinan mengandungi bahan kimia seperti plumbum selain phthalates yang boleh larut dalam air seterusnya mengakibatkan kesan kepada kesihatan.

“KKM melalui BKKM sentiasa menjalankan pemantauan atas penjualan makanan termasuk penjualan minuman menggunakan bekas bukan untuk tujuan makanan,” katanya dalam satu kenyataan, hari ini.

Tambah beliau, penjual dan pengguna wajar memandang serius isu keselamatan makanan serta memastikan makanan dijual adalah selamat dan berkualiti untuk semua.

“KKM menasihatkan orang ramai agar membeli makanan di premis makanan yang bersih. Kami juga sentiasa komited memastikan keselamatan dan kualiti makanan terjamin agar kesihatan penguna sentiasa terpelihara.

“Sekiranya pengguna mempunyai sebarang kemusykilan berhubung sebarang isu keselamatan
makanan, mereka boleh menghubungi mana-mana pejabat kesihatan daerah atau jabatan kesihatan negeri terdekat.

“Mereka juga boleh melayari laman sesawang http://moh.spab.gov.my atau facebook Bahagian Keselamatan dan Kualiti Makanan (BKKM) www.facebook.com/bkkmhq,” ujarnya.

Author

Diyana Rahip

View all posts

View all posts


Hilang tanpa jejak selama 6 hari, penuntut PhD ditemui maut

CYBERJAYA: Misteri kehilangan seorang penuntut doktor falsafah (PhD) Universiti Putra Malaysia sejak 26 Februari lalu, akhirnya terjawab apabila ditemui maut akibat positif COVID-19 di sebuah hotel di Kuala Lumpur, semalam.

Mangsa, Jordan Anak Maria, 32, kali terakhir dijejaki adalah di Balai Trafik Polis, Ipoh, pada 26 Februari lalu sekitar pukul 5.57 petang kerana mahu membuat laporan polis kerana terlibat dalam kemalangan kecil.

Menurut adiknya, Patricia Pashella Lampon, 22, usai membuat laporan itu, mendiang bergerak ke Kuala Lumpur dan ada membuat laporan kehilangan dokumen di Balai Polis Brickfields, Kuala Lumpur pada keesokan harinya kira-kira pukul 3.46 pagi.

Jelasnya lagi, mendiang mulai hilang jejak dan tidak dapat dihubungi oleh ahli keluarga sehinggalah berita sedih tentang kematian mangsa akhirnya diterima semalam.

“Mendiang yang bekerja sebagai seorang guru tiba di Semenanjung sejak 21 Februari lalu bagi menyiapkan penulisan tesisnya dalam bidang Politik dan Kerajaan.

“Kali terakhir berhubung, dia ada beritahu yang dia terlibat dalam kemalangan kecil dan ingin membuat laporan polis di Balai Trafik Polis, Ipoh. Saya ada beritahu dia untuk hubungi saya semula selepas itu, tetapi tiada.

“Sejak 26 Februari itu, mendiang hilang tidak dapat dijejaki. Kami telefon rakan-rakannya pun, tetapi tiada seorang pun yang tahu. Kami ahli keluarganya sedia maklum mendiang dalam keadaan kurang sihat dan stress sebagai seorang pelajar. Tetapi tidak tanya lebih-lebih sebab ingin hormati privasi dia,” katanya seperti dilapor Kosmo.

Tambahnya, mendiang merupakan anak sulung daripada tiga beradik tidak menunjukkan sebarang gejala positif COVID-19 kerana mungkin mendiang sendiri tidak mengetahui dia menghidapi penyakit berkenaan.

Pemergian Jordan amat berat buat keluarganya kerana tidak menyangka akan kehilangan dia terlebih dahulu memandangkan mendiang merupakan seorang yang sangat aktif dalam menuntut ilmu.

“Mendiang jenis periang, adakalanya dia tegas khusus dalam pendidikan. Dia jenis bercita-cita tinggi dan suka buat kajian. Sejak dari zaman dia belajar, dia sangat aktif menyandang jawatan-jawatan tinggi.

“Dia juga peramah dan pandai membina ‘networking’ dengan orang ramai. Mendiang juga pernah menjadi Felo Perdana di bawah Kementerian Kemajuan Desa dan Wilayah.

“Disebabkan oleh positif COVID-19, kami (ahli keluarga) tidak dapat melihat jasad mendiang sebab prosedur yang telah ditetapkan. Namun tetap berharap walaupun abu mendiang, dapat dibawa semula ke Miri, Sarawak,” ujarnya.

Author

Diyana Rahip

View all posts

View all posts


Operasi sindiket scammer berselindung di kondominium ternama

KUALA LUMPUR: Polis Kuala Lumpur meminta pihak pengurusan kondominium mewah di seluruh ibu negara mengambil maklum berhubung lambakan sindiket ‘calling centre’ yang berselindung di premis tersebut.

Ia susulan beberapa siri serbuan dilakukan pihaknya dalam tempoh dua bulan baru-baru ini mendapati majoriti sindiket penipuan tersebut beroperasi di kondominium ternama.

Ketua Polis Kuala Lumpur, Datuk Allaudeen Abdul Majid berkata, Badan Pengurusan Bersama (JMB) serta Perbadanan Pengurusan (MC) bangunan tersebut perlu mengambil berat berhubung modus operandi scammer ini.

Kata beliau, pihaknya tidak menolak kemungkinan penglibatan pengawal keselamatan bangunan yang secara tidak langsung membantu memudahkan pergerakan ahli sindiket keluar masuk premis tanpa pemeriksaan rapi.

“Dalam tempoh tersebut, 343 tangkapan dilakukan dan 10 (kes) sudah dituduh, kita agak bimbang dengan semua tangkapan ini kerana membabitkan premis mewah, kalau saya sebut nama kondominium ini anda semua pasti terkejut.

“Kita tidak menolak kemungkinan akan melakukan pemeriksaan terhadap pengawal keselamatan kodominium tersebut, kita percaya ada mereka yang terlibat dengan sindiket ini.

“Bagaimana sebuah kondominium mewah boleh membenarkan individu warga asing untuk keluar masuk premis itu dengan mudah? Saya sarankan pihak pengurusan ambil maklum isu ini,” katanya.

Beliau berkata demikian ketika ditemui pemberita selepas Perhimpunan Bulanan Polis Kuala Lumpur, di Ibu Pejabat Polis Kontinjen (IPK) Kuala Lumpur, di sini, hari ini.

Tegas Allaudeen, tindakan tegas diambil bagi menjaga keharmonian serta memastikan Kuala Lumpur tidak dijadikan sebagai hab utama sindiket ‘calling centre’ beroperasi.

“Kondominium ini berterabur di seluruh Kuala Lumpur, kita sedang berusaha untuk bekerjasama dengan pengurusan kondominium ini.

“Kita tak mahu Kuala Lumpur terus menjadi lubuk sindiket ‘calling centre’ beroperasi, Bahagian Siasatan Jenayah Komersial Daerah sudah digerakkan untuk membanteras sindiket habis-habisan,” katanya.- Kosmo!

Author

Media Variasi

View all posts

View all posts


Polis buru lelaki tunjuk kemaluan di Bukit Mertajam

SEBERANG PERAI: Polis sedang menjejaki seorang penunggang motosikal jenis Yamaha LC135 berwarna merah yang dipercayai berkelakuan tidak senonoh, apabila menunjukkan kemaluannya di tempat awam dalam satu kejadian di Bukit Mertajam di sini, pada Ahad.

Ketua Polis Daerah Seberang Perai Tengah, Asisten Komisioner Tan Cheng San berkata, terdahulu, rakaman video mengenai perbuatan lelaki itu tular selepas dimuat naik ke dalam laman Twitter kira-kira pukul 9 malam tadi.

Menurut Cheng San, siasatan polis mendapati, kejadian tersebut berlaku kira-kira pukul 9 pagi Ahad di kawasan parkir kenderaan berdekatan Pizza Hut Alma, Bukit Mertajam di sini.

“Suspek atau lelaki terbabit yang tidak diketahui bangsanya, dikatakan datang ke tempat tersebut menaiki sebuah motosikal jenis Yamaha LC135 berwarna merah dengan nombor pendaftaran palsu.

“Ketika kejadian, suspek telah menghampiri pengadu iaitu seorang wanita warga tempatan yang berada dalam sebuah kereta. Suspek kemudian membuka zip seluar dan menunjukkan kemaluannya kepada pengadu sebelum beredar,” katanya seperti dilapor Kosmo pada Isnin.

Jelas Cheng San, susulan itu, pengadu membuat laporan di Balai Polis Bukit Mertajam dan kes disiasat di bawah Seksyen 509 Kanun Keseksaan serta Seksyen 14 Akta Kesalahan Kecil 1955.

“Orang awam dialu-alukan untuk menyalurkan maklumat berhubung kejadian tersebut kepada pegawai penyiasat, Inspektor Mohd. Yusrashidi Yussof ditalian 017-4336334 atau berhubung dengan mana-mana balai polis yang berhampiran,” ujar beliau.

Author

Fazleen Safina Abd Jamil

View all posts

View all posts


Tiket bas sudah habis, fenomena baharu PRU15!

BANDAR TASIK SELATAN: Penjualan tiket bas di Terminal Bas Selatan (TBS) menjelang PRU15 sangat laris, lebih 100,000 pengguna sudah berlepas pulang untuk mengundi.

Tinjauan MEDIA VARIASI di TBS mendapati tiket bas ke semua destinasi membabitkan 20 syarikat utama habis sejak Selasa lalu.

Pengurus Kanan Operasi Maju TMAS Sdn Bhd, Faizal Redza Redzuan berkata, peningkatan secara mendadak dari hari biasa, kali ini menyaksikan fenomena balik mengundi menjelang PRU15.

“Hasil temubual pihak kami mendapati 70 peratus adalah pelajar IPT yang pulang mengundi, anak-anak muda mengambil peluang ini untuk mendapat hak mereka sebagai rakyat.

“20 syarikat bas turut menyediakan bas tambahan, dengan purata trip perjalanan 40 kali sehari, daripada kira-kira 5,000 tiket sejak Selasa lalu.

“Menariknya kali ini, setiap kali dibuka tiket tambahan pun sangat laris dijual, boleh dikatakan 100 peratus terjual.

“Mungkin ada yang lambat diluluskan cuti, ada yang suka tunggu dan lihat di saat akhir punca lambakan penumpang sejak Selasa lalu, ” katanya kepada ditemui MEDIA VARIASI di Lobi Utama di Terminal Bersepadu Selatan (TBS), di sini, hari ini.

Justeru, beliau menyarankan jika tiket bas habis namun keperluan mendesak untuk pulang ke kampung halaman masing-masing, boleh mengambil pengangkutan alternatif lain seperti penerbangan, kereta api atau ‘Grab’.

Dalam pada itu, seorang pelanggan TBS, Mohd Noh Hussain, 42, berkata, beliau pulang ke Padang Terap kawasan penyandang Parlimen Datuk Seri Mahdzir Khalid.

“Tiket bas sudah habis sebab kerajaan lambat umum dapat cuti, jadi ramai balik tergesa-gesa.

“Jika tiada bas, saya tetap akan cari jalan untuk pulang, satu undi amat berharga,” katanya.

Beliau berpandangan PRU15 persaingan amat sengit mungkin BN akan bergabung dengan PH atau PN untuk bentuk kerajaan.

Author

Tun Puteh Wanti

View all posts

View all posts


XOX Berhad selesai ambil alih sepenuhnya Perak FC

KUALA LUMPUR: Syarikat pengendali rangkaian mudah alih maya, XOX Berhad (XOX), telah mengambil alih sepenuhnya pasukan Liga Premier, Perak FC melalui anak syarikatnya, XOX Pro Sport Sdn Bhd.

Menurut XOX Berhad, misi mereka sememangnya untuk terus aktif terlibat dengan sukan agar ia dapat membina warisan kelab Perak FC sekali gus mengembalikan kestabilan serta kejayaan pasukan tersebut.

“Pengambilalihan ini selaras dengan strategi XOX Pro Sport untuk menumpukan fokus sepenuhnya pada pemasaran dan pengurusan sukan,” menurut XOX Berhad dalam kenyataan, hari ini.

Dalam pada itu, Lembaga Pengarah dan Eksekutif XOX turut menyerahkan tanggungjawab pengurusan Perak FC bagi operasi harian yang akan diketuai oleh Ketua Pegawai Eksekutif, Bobie Farid Shamuddin.

“XOX berharap dengan pengumuman ini, akan memberikan semua penyokong rasa kestabilan dan keselamatan, mengetahui bahawa kelab itu berada dalam tangan yang selamat,” menurut kenyataan itu.

Mei lepas, XOX Pro Sport Sdn Bhd memeterai perjanjian bersama Impact Media & Communication (IMC) Sdn Bhd bagi pengambilalihan 100 peratus pegangan ekuiti dalam kelab bola sepak Perak FC pada harga RM1.

Pembelian Perak FC pada harga RM1 adalah berdasarkan persetujuan bersama selepas mengambil kira kerugian selepas cukai, tunggakan hutang dan kesukaran untuk beroperasi sebagai sebuah kelab bola sepak. – BERNAMA


Anggota polis cedera kes rempuhan lori kontena kini stabil

IPOH: Anggota polis lelaki yang cedera susulan pagar dan pos pengawal Ibu Pejabat Polis Daerah (IPD) Tapah dirempuh sebuah lori kontena, awal pagi semalam, berada dalam keadaan stabil.

Ketua Polis Perak, Datuk Seri Mohd Yusri Hassan Basri berkata, anggota polis berusia 23 tahun dan berasal dari Sarawak itu dibenarkan keluar dari hospital dan diberi cuti rehat.

Menurut Mohd Yusri beliau telah melawat anggota berkenaan semalam dan mendapati dia tidak mengalami sebarang kecederaan serius serta mendapat pelepasan daripada Hospital Tapah untuk berehat.

Beliau juga telah melawat IPD Tapah pada 10.30 pagi semalam bersama ketua-ketua jabatan bagi mengetahui keadaan rempuhan tersebut dan mendapati kerosakan yang agak serius di bahagian pagar serta pos pengawal.

“Saya telah mengarahkan pihak IPD Tapah untuk menyediakan laporan berkaitan,” katanya kepada pemberita selepas menghadiri sambutan Hari Raya Aidiladha peringkat IPD Ipoh yang turut dihadiri Ketua Polis Daerah Ipoh, ACP Yahaya Hassan di sini hari ini.

Semalam, Ketua Polis Daerah Tapah Supt Wan Azharuddin Wan Ismail berkata, dalam kejadian kira-kira 1.25 pagi itu, pemandu lori kontena berkenaan yang dalam perjalanan dari Kuala Lumpur menuju ke Ipoh dengan membawa muatan kerusi meja, dipercayai hilang kawalan dan terbabas ke kiri jalan lalu melanggar pagar utama dan pos pengawal IPD Tapah.

Beliau berkata, akibat kemalangan itu, seorang anggota polis yang sedang bertugas di pos pengawal berkenaan mengalami patah satu gigi hadapan, luka pada bahagian mulut dan cedera tangan kiri. – BERNAMA


‘Bersih perut abang Jep pasni’- Leka berbual, Jep Sepahtu terteguk Listerine

PERIT sampai tekak. Mungkin itulah yang dirasa oleh pelawak dan penyampai radio Jep Sepahtu apabila tersilap meneguk cecair pencuci mulut yang disangka air minuman.

Menerusi sedutan video daripada Live TikTok, kelihatan Jep sedang leka berbual bersama rakannya sambil tangannya selamba mencapai botol pencuci mulut tersebut.

Selepas menyedari tersalah minum air, Jep atau Muhd Nadzri Zainal Abidin, 38, bergegas meninggalkan Live dipercayai ke tandas untuk memuntahkan kembali.

“Aku terminum listerine. Aku tersalah botol. Ingatkan 100 plus,” katanya kepada rakannya iaitu Gomok Gahai.

Menjengah di ruangan komen, rata-rata warga net turut terhibur dengan gelagat Jep malah ada yang turut bersimpati dengan keadaan Jep Sepahtu.

“Aku mengekek ketawa tgh hari td… sampai call rahim… pun tak membantu,” komen netizen

“Bersih perut abang jep pasni,” seloroh pengguna TikTok.

“Listerine tu kumur-kumur pun sakit, inikan masuk tekak,” kongsi warga net.

Author

Nurul Ain Japri

View all posts

View all posts


Amaran hujan lebat, ribut petir di beberapa negeri – MetMalaysia

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang, dijangka berlaku di beberapa negeri sehingga 1 tengah hari ini.

MetMalaysia dalam kenyataan memaklumkan antara negeri terlibat adalah Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

Dua lagi negeri adalah Negeri Sembilan meliputi Seremban, Port Dickson, Kuala Pilah, Rembau dan Tampin manakala di Johor melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru. – BERNAMA


Terbeliak mata! Kucing trauma ‘dikacau’ hantu raya?

CYBERJAYA: Gangguan misteri nyata bukan sahaja boleh mengganggu manusia bahkan haiwan peliharaan juga bisa terkesan dengan perkara ghaib itu.

Baru-baru ini, seorang wanita berkongsi kisah mistik yang dialami kucing peliharaannya sehingga mengakibatkan si anak bulus itu trauma.

Menerusi perkongsian di TikTok @meelchaaa, dia menceritakan kejadian aneh yang berlaku di rumahnya membabitkan kucing peliharaannya.

Dalam video itu, dia berkongsi rakaman kamera litar tertutup (CCTV) yang memaparkan cat wheel berpusing sendiri tanpa kucingnya melakukan apa-apa.

“Dia (kucing) dok mengiau-ngiau depan cat wheel tu. Saya pun tak tahu kenapa, tapi dia duduk diam je dia tak naik.

“Lepas tu cat wheel tu bergerak sendiri, bergerak slow taw. And benda ni dia berat, tak mungkin boleh bergerak sendiri,” kongsinya.

Replying to @lija semestinya saya akan buat something demi Anak Anak saya, saya yg terpaling risau dengan keadaan anak saya. Malam tu mmng tengah busy halau benda tu and pagar rumah. So pagi ni saya update semula lepas dari kes semalam #kucing #cat #mistik #ganguanjin #fyp #foryou #foryoupage

♬ original sound – Meelchaa’s cat – Meelchaa’s cat

Menurut Meelchaa, kejadian itu adalah insiden kali kedua yang berlaku di rumahnya membabitkan kucingnya, Tony.

Malah, dia turut bercerita kisah dimana mata Tony terbeliak dan melilau sewaktu dia memasang ayat suci surah Al-Baqarah.

“So since dia (Tony) kena kacau ni, sekarang dia ada dekat ward lepas kena kacau dia murung lama and dia dah start sakit jantung.

“Tapi sekarang saya dapat tahu dari klinik dia dah okay,” kongsinya lagi.

Dalam pada itu, Meelchaa turut memaklumkan bahawa sebelum ini dia turut membuat perubatan Islam dengan memagar kawasan kediamannya namun masih menerima gangguan.

Jelasnya, perkongsiannya di media sosial berhubung insiden itu turut mendorong seorang individu memberitahunya bahawa wujud jelmaan yang menumpang di rumahnya itu.

“Semalam ada seorang hamba Allah ni dm saya kat ig, dia bagitahu kat saya sebenarnya rumah tu memang ada something.

“Tapi, benda ni (lembaga) menumpang je. So far bukan sihir, bukan orang hantar tak.

“Benda ni menumpang dia buat rumah saya macam RnR. Datang bila dia nak. Tapi bila dia datang dia kacau kucing saya. So rupanya macam mana, dia berbulu and dia hitam.. orang tu cakap hantu rayalah,” katanya.

Susulan kejadian itu, Meelchaa menyatakan dia akan memanggil pengamal perubatan Islam untuk menangani isu berkenaan supaya kucing-kucing peliharaanya tidak lagi ketakutan dan trauma.

Author

Diyana Rahip

View all posts

View all posts


Wira merdekakan Malaysia dari komunis, rayu kerajaan prihatin

KUALA LUMPUR: ‘Fight, Fighter, Fighting, Fearless’ adalah makna F dalam pasukan elit Cawangan Khas Polis Diraja Malaysia (PDRM), Pasukan F pada ‘Hanya Yang Berani’ menyertainya.

Sumbangan dan jasa Pasukan F kepada negara bukan sedikit, ibarat pepatah berani hilang tak hilang, berani mati tak mati, sehingga mampu menghapuskan musuh malah mengakhiri gerakan komunis pada tahun 1988.

Sebut sahaja operasi mega Kelong, Kelah, dan Taa Loong, kesemuanya melakar kejayaan apabila dilumpuhkan Pasukan F sehingga tertangkapnya ketua pengganas komunis paling dikehendaki iaitu CT Chong Chor, dan penyerahan diri 83 komunis di Tanjung Malim pada 1988.

Negara ‘merdeka’ sebenar-benarnya pada tahun itu iaitu selepas semua penjajahan komunis dibersihkan pasukan ini.

Pasukan F, ditubuhkan pada 1971 yang ketika itu dianggotai seramai 165 anggota sebelum dibubarkan secara rasmi pada 1995.

Justeru, bekas Pegawai Turus Pasukan F, ACP (B) Datuk Abdullah Abdul Hamid tampil menyuarakan hasrat bagi 30 anggota pasukan yang tinggal, tidak berpencen dengan menuntut pengiktirafan dan penghargaan.

Penasihat Pasukan F itu tidak mahu perjuangan dan pengorbanan anggota terus dilupakan sebaliknya kecemerlangan pasukan kecil itu dihargai kerana berupaya mencipta rekod luar biasa dalam sejarah negara.

“Pasukan F ada tiga kategori pegawai dan anggota, iaitu pertama yang berpencen tetapi berkhidmat sehingga umur 60 tahun, keduanya yang menamatkan perkhidmatan awal dan tanpa pencen manakala ketiga yang bekerja secara kontrak.

“Kini ada 30 anggota tidak berpencen hidup dalam kemiskinan, mereka tidak mempunyai kad pesara kerana tidak diiktiraf.

“Jadi, kami mahu Pasukan F diiktiraf, diberi penghargaan setimpal sama ada bentuk imbuhan atau pingat berjasa kepada negara, terpulang kepada kerajaan,” katanya.

Beliau berkata demikian pada sidang media di pejabat Persatuan Pengguna Islam Malaysia (PPIM) di sini.

Sementara itu, Ketua Aktivis PPIM, Datuk Nadzim Johan berkata, pihaknya memohon kerajaan terutama Perdana Menteri Datuk Seri Ismail Sabri Yaakob menilai semula penghargaan terhadap pasukan ini.

“Ia tidak semestinya imbuhan, banyak cara lain lagi boleh dinilai seperti contoh lesen perniagaan, tanah atau sebagainya.

“Kita perlu menghargai mereka ini kerana berjasa pada negara, jika kita tidak menghargai akan memberikan kesan buruk pada masa akan datang,”katanya.

Author

Fhatihah Zakinan

View all posts

View all posts


Infrastruktur sukan memanah tradisi sangat daif – Hannah Yeoh

SHAH ALAM: Menteri Belia dan Sukan, Hannah Yeoh melihat sendiri ‘kedaifan’ infrastruktur sukan memanah tradisional ketika kunjungannya ke Sabah baru-baru ini.

Beliau berkata demikian ketika ditanya MEDIA VARIASI berhubung dakwaan Pemanah Tradisional Malaysia (TAAM) bahawa ramai pemanah pulang sebagai juara namun tidak diiktiraf oleh kerajaan.

Perihal itu berikutan sukan berkenaan masih dalam kelas C dan D yang menyebabkan tiada peruntukan disalurkan untuk membantu sukan terbabit.

“Saya tidak nafikan infrastruktur sukan memanah tradisi amat tidak mencukupi, di kawasan berlumpur, tiada tangga untuk naik dan lain-lain.

“Banyak infrastruktur yang perlu dikemaskini, diperbaiki untuk memastikan atlet ada peluang yang sama seperti sukan lain.

“Saya akan berbincang perkara ini iaitu pengkelasan sukan memanah, infrastruktur dan bajet di peringkat kementerian, ” katanya kepada media.

Beliau berkata demikian pada Majlis Pelancaran Logo Malaysia Olympians Association dan Kempen Tabung Dana The Spirit of Olympism 2023 anjuran kerjasama Heriot-Watt University Malaysia, di I-City, Shah Alam.

Turut hadir, Presiden Malaysia Olympians Association, Noraseela Mohd Khalid, Provost dan Ketua Pegawai Eksekutif Heriot-Watt University Malaysia, Professor Mushtak Al-Atabi, dan Presiden Persatuan Mahasiswa Heriot-Watt University Malaysia, Ilya Sulaiman Dali serta, Pengasas Haruka Bakery, KC Lee.

Penyertaan pemanah Melayu di pentas antarabangsa memecah rekod dimonopoli Hungary yang sekian lama mengungguli kejohanan HDH-IAA World Historical Traditional Archery, itu sejak dua dekad lalu.

Lebih manis lagi, ketika pertandingan sukan itu  dianjurkan di Turki, Hungary, Macau, Thailand, pemanah Melayu lengkap bertanjak.

Malah, para peserta baik lelaki atau wanita tidak pulang dengan tangan kosong kerana pasti meraih pingat gangsa, perak ataupun emas.

Bagaimanapun, membawa pulang pelbagai pingat dan plak berprestij dunia seolah-olah tidak mampu ‘menambat’ perhatian kerajaan untuk diiktiraf di bawah Majlis Sukan Negara (MSN) serta Kementerian Belia dan Sukan (KBS).

Mohd Saharuddin Hassan, pemegang Juara HDH-IAA World Historical Archery Championship 2022, kelompok pemanah tradisional lapan terbaik dunia, pemegang pingat perak World Nomad Games di Iznik, Bursa di Turki.

Muhammad Mustaqqim Rosman, pemegang pingat emas Kejohanan Pemilihan ke Islamic Solidarity Game di Konya, Turki; pingat emas di Festival Pemanah Dannok Thailand 2023, dan pingat gangsa di Pateh Laga 2, Malang Indonesia 2022.

Muhammad Zarul Shafiq Zahar, pemegang pingat gangsa Festival Pemanah Dannok Thailand 2023, pingat emas Festival Memanah Tradisional Sepang 2022, dan emas Liga Memanah Selangor 2022.

Said Hawa Mohd Salleh, pemegang pingat perak di Macau 2018, pingat perak berkumpulan World Nomad Games Iznik, Bursa di Turki 2022, pingat emas Liga Memanah Tradisional Kebangsaan 2022, pingat emas jemputan Bintulu.

Ahmad Zulqarnain Murad, pemegang emas berkumpulan International Traditional Archery Festival 2018, emas berkumpulan ke Islamic Solidarity Game di Konya, Turki; perak di Dannok Archery Festival 2023.

Author

Tun Puteh Wanti

View all posts

View all posts


Penentuan 1 Syawal: Umat Islam dinasihati tenang, serah kepada pihak berautoriti

Mufti Selangor, Datuk Dr Anhar Opir dalam kenyataan berkata, hitungan ahli falak adalah sesuatu yang bersifat tidak muktamad dalam penentuan 1 Syawal khususnya.

“Keputusan akhir adalah pengumuman oleh Penyimpan Mohor Besar Raja Raja selaku pihak berkuasa yang diamanahkan oleh Majlis Raja-Raja pada malam tersebut tertakluk kepada hasil aktiviti cerapan anak bulan di 29 buah lokasi yang telah ditetapkan.

“Atas titah perintah Sultan Selangor Sultan Sharafuddin Idris Shah, saya selaku Mufti Selangor ingin menasihatkan umat Islam khususnya di negeri ini untuk menghormati semua proses yang telah ditetapkan serta menyerahkan tanggungjawab menentukan permulaan 1 Syawal 1444H kepada pihak berautoriti,” katanya.

Jelasnya permulaan awal bulan Islam bergantung kepada kenampakan hilal (anak bulan) serta data kedudukan bulan pada tarikh cerapan di satu-satu negara dan penentuan awal Syawal di satu-satu negara tidak tertakluk kepada hasil kenampakan hilal atau data kedudukan hilal di negara lain.


Tema, logo Hari Kebangsaan berbeza kesan keangkuhan PN – Pakar

LANGKAH Perikatan Nasional (PN) yang mencadangkan tema dan logo Hari Kebangsaan berbeza dengan kerajaan Persekutuan, ternyata sukar untuk diterima ramai pihak.

Ketua Pemuda PN, Ahmad Fadhli Shaari sebelum ini berkata, Perlis, Kedah, Kelantan dan Terengganu yang diterajui parti itu berkemungkinan menggunakan logo dan tema alternatif yang dilancarkan pada Sabtu lalu.

Katanya, logo yang diperkenalkan Pemuda PN berteraskan bunga raya dengan lima kelopak yang menjadi bunga kebangsaan serta mengambil elemen warna yang terdapat pada Jalur Gemilang, dengan tema ‘Teguh Muafakat Malaysia Sejahtera’.

Sementara itu, Kementerian Komunikasi dan Digital (KKD) akan meneliti dan menyiasat mengenai perkara tersebut.

Menteri Komunikasi dan Digital, Fahmi Fadzil berkata, sambutan Bulan Kebangsaan bukan bersifat politik, sebaliknya ia adalah sambutan yang diadakan di peringkat negara.

Tampil mengulas, pakar sejarah, Profesor Datuk Dr Ramlah Adam menganggap langkah PN melakukan perbezaan itu adalah kesan daripada keangkuhan parti tersebut, setelah berjaya memperoleh kemenangan di tiga negeri pada Pilihan Raya Negeri (PRN) baru-baru ini.

“Jangan terlalu rasa bangga dan sombong dengan kemenangan itu. PN sekarang memang mendabik dadalah sebab saya lihat mereka mentertawakan Pakatan Harapan (PH) dan Barisan Nasional (BN).

“Ada segelintir daripada mereka yang menunjukkan gambar-gambar kurang menarik. Bagi saya, ini satu sikap yang kurang adab.

“Dalam pilihan raya, ada masa kita dekat atas dan ada masa kita dekat bawah. Ada juga penyokong-penyokong cuba main politik sendiri sebab mereka rasakan sebelum ini mereka turun mengundi,” katanya kepada MEDIA VARIASI.

Cabar Kuasa Persekutuan

Mengulas lanjut, Ramlah berkata, tema dan logo berbeza juga menunjukkan PN seolah-olah cuba mencabar kuasa Persekutuan.

Katanya, cabaran yang bersifat nasionalistik, kebangsaan dan patriotisme itu sekali gus melanggar dasar Rukun Negara.

“Negara dipegang oleh kerajaan pusat dan Persekutuan yang diputuskan oleh rakyat.
Jadi, mereka juga perlulah setia kepada negara.

“Ketika pentadbiran terdahulu, ada parti yang cuba mencipta bendera lain, kibar bendera hitam dan bendera terbalik, kita pun akan marah.

“Tan Sri Muhyiddin Yassin (Pengerusi PN) pernah jadi Perdana Menteri dan pernah rasa kesusahan menjadi pemimpin. Beliau patut tegur perkara itu dan tidak seharusnya mementingkan populariti politik semata-mata,” ujarnya.

Tambah Ramlah, beliau tidak terfikir bahawa PN akan mencabar kuasa Persekutuan, selain tidak menolak kemungkinan parti itu akan melakukan perkara lebih besar pada masa akan datang.

Katanya, ini termasuk parti itu mungkin akan mengeluarkan kenyataan-kenyataan untuk keluar daripada Malaysia seperti yang pernah berlaku sebelum ini.

“Ini semestinya akan memecahkan perpaduan. Kita boleh berpolitik tapi jangan campur dengan perkara melibatkan negara.

“Mereka yang menang (pilihan raya) harus bersyukur tapi jangan hina orang atau mengata orang,” katanya.

Rakyat Keliru

Pada masa sama, Ahli Pemegang Amanah Perpaduan Malaysia, Tan Sri Lee Lam Thye berkata, langkah membuat perbezaan tema dan logo Hari Kebangsaan menyebabkan rakyat menjadi keliru dan tidak wajar dilakukan.

Memberi fokus kepada perpaduan, Lam Thye berkata, perkara melibatkan negara dan nasional tidak patut dikaitkan dengan politik.

“Apabila kita meraikan Hari Kebangsaan, kita ada tema nasional dan kebangsaan.

“Ini menunjukkan rakyat Malaysia setia kepada negara. Saya harap tiada pihak yang mencampuradukkan perkara ini dengan politik,” jelasnya yang tidak berpihak kepada mana-mana parti politik.

Author

Fazleen Safina Abd Jamil

View all posts

View all posts


Pelayan restoran maut akibat letupan di Ampang

KUALA LUMPUR: Seorang pelayan di sebuah restoran maut selepas bungkusan yang ditinggalkan di atas bonet keretanya meletup di Jalan Pandan Indah 12/1, Pandan Indah, Ampang di sini, malam tadi.

Ketua Polis Daerah Ampang Jaya, ACP Mohamad Farouk Eshak berkata, pihaknya menerima panggilan orang awam memaklumkan ada bunyi letupan di tempat kejadian yang berlaku pada 8.55 malam.

“Mangsa seorang lelaki tempatan berumur 28 tahun mengambil satu bungkusan yang ditinggalkan di atas bonet keretanya jenis Toyota Corolla Altis. Apabila mangsa memegang bungkusan itu terus berlaku letupan dipercayai daripada bungkusan berkenaan.

“Mangsa mengalami kecederaan parah pada bahagian badan dan tangan telah dikejarkan ke Hospital Ampang untuk rawatan disahkan meninggal dunia pada 9.45 malam di hospital berkenaan,” katanya dalam kenyataan awal pagi ini.

Mohamad Farouk berkata, hasil siasatan di lokasi kejadian, polis menemukan beberapa objek dan kesan letupan antaranya kesan lekukan pada kereta mangsa.

Mengulas sama ada di lokasi kejadian mempunyai rakaman kamera litar tertutup, beliau enggan mengulas lanjut dan siasatan masih dilakukan.

“Motif kejadian berkenaan masih dalam siasatan dan kes disiasat di bawah Seksyen 302 Kanun Keseksaan,” katanya. – BERNAMA


Gol Muhammad Akhyar bantu Harimau Malaya atasi Turkmenistan 1-0

ISKANDAR PUTERI: Skuad Harimau Malaya memanfaatkan peluang julung kali beraksi di stadium terbaik di negara, apabila menewaskan Turkmenistan 1-0 pada perlawanan persahabatan antarabangsa Tier 1, yang berlangsung di Stadium Sultan Ibrahim di sini, malam tadi.

Ini kemenangan kedua Malaysia ke atas Turkmenistan dalam tempoh sembilan bulan, selepas menumpaskan skuad “The Green” 3-1 dalam pertemuan sulung di pentas antarabangsa, pada aksi Kumpulan E pusingan Kelayakan Piala Asia 2023 di Stadium Nasional di Bukit Jalil, Jun tahun lepas.

Pada pertembungan di gelanggang keramat gergasi Liga Super Johor Darul Ta’zim (JDT) itu, pemain sayap Harimau Selatan Muhammad Akhyar Abdul Rashid muncul wira pasukan bimbingan Kim Pan Gon, apabila menjaringkan gol kemenangan pada separuh masa pertama.

Di sebalik berhadapan permainan keras dan laju pihak lawan, anak buah Kim Pan Gon tetap menyajikan aksi memberangsangkan, menerusi gerakan cantik dan percubaan berbahaya bermula tandukan pemain naturalisasi Paulo Josue, yang diselamatkan penjaga gol Rasul Charyyev minit ke-23.

Charyyev yang layak diberi pujian atas persembahan baiknya, sekali lagi bertindak cemerlang menepis sepakan percuma kapten negara Dion Cools pada minit ke-26, namun tertewas dengan rembatan Muhammad Akhyar yang melepasi perangkap ofsaid pada minit ke-29, untuk meledak gol pembukaan.

Penjaga gol berusia 23 tahun itu, kemudian menyelamatkan dua percubaan berturut-turut masing-masing oleh Muhammad Akhyar dan Mohamad Faisal Abdul Halim pada minit ke-35, sekali gus memastikan gawangnya tidak dibolosi kali kedua.

Tiga minit berselang, Turkmenistan di bawah bimbingan pengendali baharu Mergen Orazov hampir memperoleh gol penyamaan, namun penjaga gol negara Ahmad Syihan Hazmi Mohamed menepis percubaan Ruslan Mingazov, sebelum Cools menghalang rembatan susulan Didar Durdyyev.

Ahmad Syihan membuktikan kehebatannya, apabila menepis tandukan dari jarak dekat Durdyyev seminit selepas babak kedua bersambung, sebelum Muhammad Akhyar terlepas peluang menjadikan kedudukan 2-0, apabila sepakan guntingnya tepat ke arah Charyyev pada minit ke-48.

Pasukan negara yang mendapat sokongan 5,104 penyokong di sini, terus kempunan meraih gol kedua apabila percubaan berturut-turut Mohamad Faisal dalam kotak penalti, dinafikan Charyyev pada minit ke-72 sekali gus menyaksikan pemain sayap itu terus melalui kemarau gol.

Di penghujung perlawanan, Ahmad Syihan dipaksa bekerja keras mengawal gawang daripada asakan bertali arus Turkmenistan, namun kedudukan kekal sehingga wisel dibunyikan pengadil dari Singapura Ahmad A’qashah Ahmad Al’Dawoe.

Perlawanan malam tadi menyaksikan Pan Gon memberi peluang kepada lima pemain untuk membuat penampilan sulung di pentas antarabangsa iaitu Josue, Endrick Dos Santos, Mohammad Fayadh Mohd Zulkifli Amin, Muhamad Feroz Baharudin dan Nooa Laine.

Ini kali pertama pasukan negara bermain di Stadium Sultan Ibrahim, selepas kali terakhir beraksi di Johor pada kempen Kelayakan Piala Asia 2019 di Stadium Tan Sri Hassan Yunos, Larkin pada 2017.

Selepas ini, pasukan negara akan menentang Hong Kong pada 28 Mac di sini, pada penghujung jendela perlawanan antarabangsa FIFA. – BERNAMA


Berjuta-juta pekerjaan berisiko terjejas akibat ‘revolusi’ AI – Kajian

“REVOLUSI” kecerdasan buatan (AI) boleh menjejaskan lebih satu perempat pekerjaan dalam 38 anggota Pertubuhan Kerjasama dan Pembangunan Ekonomi (OECD), kumpulan itu memberi amaran dalam laporan minggu ini.

Pekerjaan yang boleh digantikan oleh AI membentuk 27 peratus daripada tenaga buruh di negara OECD, dengan negara Eropah Timur paling terdedah kepada automasi, kata organisasi yang berpangkalan di Paris itu dalam Tinjauan Pekerjaan 2023.

OECD ialah blok 38 anggota yang kebanyakannya terdiri daripada negara kaya tetapi juga termasuk ekonomi sedang pesat membangun seperti Mexico dan Estonia.

Walaupun pada masa ini terdapat beberapa tanda bahawa AI boleh menyebabkan gangguan yang ketara kepada pasaran buruh, banyak pekerjaan sudah berisiko kerana “revolusi” berada di peringkat awal, menurut OECD.

Kedudukan yang boleh dialihkan oleh automasi ditakrifkan sebagai menggunakan lebih daripada 25 daripada 100 kemahiran dan kebolehan yang boleh digantikan oleh AI.

“Bagaimana AI akhirnya akan memberi kesan kepada pekerja di tempat kerja dan sama ada faedah akan mengatasi risiko, akan bergantung pada tindakan dasar yang kami ambil,” kata Setiausaha Agung OECD Mathias Cormann dipetik oleh Reuters.

“Kerajaan mesti membantu pekerja untuk bersedia untuk perubahan dan mendapat manfaat daripada peluang yang akan dibawa oleh AI,” tambahnya.

Pada bulan Mac, Goldman Sachs meramalkan bahawa AI generatif seperti ChatGPT boleh menggantikan sehingga 300 juta pekerjaan sepenuh masa di seluruh dunia. Teknologi itu, yang boleh mencipta bahan baharu secara bebas, mewakili “kemajuan besar dengan kesan makroekonomi yang berpotensi besar,” kata bank pelaburan itu.

Menurut anggaran Goldman Sachs, kira-kira dua pertiga pekerjaan di AS dan Eropah terdedah kepada “beberapa tahap automasi AI,” manakala AI generatif boleh digunakan sebagai pengganti untuk satu perempat daripada pekerjaan semasa.

Author

Taufik Asmady Abdul Aziz

View all posts

View all posts


‘Hanya menang 19 kerusi, mana maruah UMNO?’ soal Noh Omar

SHAH ALAM: Tan Sri Noh Omar menepis dakwaan Presiden UMNO, Datuk Seri Dr Ahmad Zahid Hamidi bahawa parti itu akan memperoleh jumlah kerusi yang kurang, sekiranya melakukan gabungan dengan Perikatan Nasional (PN).

Sebagai bukti, menurut bekas Pengerusi UMNO Selangor itu, UMNO di bawah Barisan Nasional (BN) yang ketika ini bergabung dengan Pakatan Harapan (PH), masih mengalami kekalahan besar pada Pilihan Raya Negeri (PRN) pada Sabtu.

“Macam sekarang ini apa maknanya. Daripada bertanding 108 kerusi DUN (Dewan Undangan Rakyat) tapi hanya menang 19 kerusi. Jadi, mana maruah UMNO?

“Teori Zahid mengatakan bahawa apabila UMNO bersama PN, ia akan merugikan UMNO. Tapi, apa yang saya katakan sewaktu dalam UMNO, saya memang tidak bersetuju dengan teori ini.

“Kita jangan lihat berapa banyak kita boleh bertanding, tetapi tengok berapa banyak yang kita boleh menang, ” katanya ketika ditemui selepas sidang media PN berhubung keputusan PRN di Hotel Concorde di sini pada Sabtu.

Justeru, Noh turut menggesa Ahmad Zahid untuk meletakkan jawatan sebagai Presiden UMNO sekiranya masih menyayangi parti tersebut, selain mengambil kira Timbalan Perdana Menteri itu tidak lagi diterima oleh orang Melayu.

Antara sebab lain adalah apabila Noh mendakwa bahawa, Ahmad Zahid mensabotaj UMNO ketika kempen PRN sebelum ini.

Sebagai contoh, katanya, gabungan PH-BN mempertaruhkan calon di kerusi DUN Sungai Burong dan Permatang, yang mana kedua-duanya berada di kawasan Parlimen Tanjong Karang.

Beliau berkata, UMNO mempertandingkan calonnnya di DUN Sungai Burong, sementara PKR pula di DUN Permatang.

“Cuba bayangkan seorang presiden sepatutnya kena turun DUN Sungai Burong untuk membantu calon UMNO, tetapi kali ini terbalik. Beliau turun di DUN Permatang kerana nak membantu PKR.

“Jadi, kalau dah presiden parti boleh sabotaj calon parti sendiri, apa maknanya UMNO dipimpin oleh seseorang yang sanggup sabotaj parti mereka sendiri,” katanya.

PERJUANGAN DITERUSKAN

Mengulas mengenai kemenangan Nurul Syazwani di DUN Permatang, Noh berkata, anak sulungnya akan meneruskan perjuangannya menerusi prinsip rakyat perlu diutamakan.

Beliau berkata, bantuan kepada rakyat tidak diberi hanya berlandaskan parti dan dengan cara memilih bulu.

“Kalau nak hulurkan bantuan, kita hulurkan kepada semua orang. Ini cara yang saya buat selama enam penggal saya memegang jawatan sebagai Ahli Parlimen di Tanjong Karang.

Nurul Syazwani memenangi kerusi DUN Permatang selepas menewaskan calon PH, Mohd Yahya Mat Sahri pada PRN Selangor.

Nurul Syazwani memenangi kerusi itu selepas memperoleh majoriti 1,728 undi menerusi 12,850 undi, manakala Mohd Yahya memperoleh 11,122 undi.

Author

Fazleen Safina Abd Jamil

View all posts

View all posts


Yayasan Pelajaran MARA, Celcom jalin kerjasama bantu pendidikan pelajar B40

JASIN: Yayasan Pelajaran MARA (YPM) mengambil inisiatif memperkukuh hubungan dua hala bersama rakan strategik, Celcom Malaysia Berhad yang merupakan penaja bersama bagi Program Tuisyen Pintar YPM@KPLB (Kementerian Pembangunan Luar Bandar).

Majlis Amanah Rakyat (MARA) dalam satu hantaran memaklumkan baru-baru ini, YPM
membuat pemantauan pelaksanaan Program Tuisyen Pintar ini di MRSM Tun Ghafar Baba, Jasin.

Perkara itu berikutan MRSM TGB merupakan institusi yang dipilih bagi menyediakan kemudahan kelas dan tenaga pengajar bagi program tersebut.

“Lawatan pemantauan ini telah disertai oleh rakan strategik YPM, Celcom (Malaysia) Berhad meliputi lawatan ke kelas, taklimat serta bual bicara secara langsung bersama 100 orang peserta tuisyen YPM.

“Peserta program ini terdiri daripada pelajar B40 di sekolah sekitar daerah Jasin.

“Pemantauan ini dilaksana untuk mendapatkan maklum balas mengenai keberkesanan dan penambahbaikan program tuisyen itu,” maklum MARA di Facebook rasminya hari ini.

Justeru, MARA berharap kesemua pelajar yang terlibat dalam program berkenaan terus mencapai kecemerlangan.

“Semoga dengan sesi pemantauan ini dapat memberi gambaran penuh yang jelas kepada semua pihak terutamanya pihak penaja yang terlibat akan keberkesanan program ini kepada para pelajar,” tulisnya.

Terdahulu, Ketua Bahagian Pembangunan Dana YPM, Zainal Rashid Zakaria hadir pada sesi pemantauan berkenaan.

Turut hadir bersama ialah Timbalan Pengetua Pembangunan Pelajar MRSM TGB, Muhd Syahidan Musa, Pegawai Pejabat Pendidikan Daerah (PPD), Mohd Alfouzii Nasir dan Ketua Perhubungan Kerajaan Celcom Malaysia, Areehan Abdullah.

Author

Diyana Rahip

View all posts

View all posts


GPS terima permohonan maaf DAP – Abang Jo

KUCHING: Gabungan Parti Sarawak (GPS) menerima permohonan maaf DAP dengan hati terbuka dan berjiwa besar, kata Pengerusinya Tan Sri Abang Johari Tun Openg.

Beliau berkata baginya yang penting DAP mengakui kesilapan mereka dan bersedia membuka lembaran baharu dalam hubungan antara kedua-dua parti politik itu.

“Mereka (DAP) sebut mahu buka lembaran baharu tapi pada masa sama mereka perlu hormat komponen parti kami (GPS) iaitu SUPP (Parti Rakyat Bersatu Sarawak).

“(Permohonan maaf) itu menunjukkan kami (GPS) kami di pihak benar selama ini dan politik kami adalah politik bersih,” katanya kepada pemberita selepas mempengerusikan Mesyuarat Majlis Kepimpinan Tertinggi GPS  di sini, hari ini.

DAP hari ini membuat permohonan maaf atas sebarang kenyataan dibuat pemimpin parti itu sebelum ini yang menyinggung perasaan kerajaan negeri serta rakyat Sarawak.

Permohonan maaf itu disampaikan Setiausaha Agung DAP, Anthony Loke Siew Fook kepada Abang Johari dalam satu pertemuan di kediaman Abang Johari di sini hari ini.

Menerusi kenyataan di media sosial miliknya hari ini, Loke berharap pertemuan itu akan membuka satu lembaran baharu untuk membina persefahaman dan kerjasama demi negara Malaysia yang lebih maju dan progresif.

GPS yang merupakan gabungan empat parti Sarawak terdiri daripada Parti Pesaka Bumiputera Bersatu (PBB), SUPP, Parti Rakyat Sarawak (PRS) dan Parti Demokratik Progresif (PDP) memenangi 23 daripada 31 kerusi Parlimen di negeri itu pada PRU15. – BERNAMA


RM28.5 juta tunggakan bil air AKSB masih belum dijelaskan

KOTA BHARU: Dewan Undangan Negeri (DUN) Kelantan diberitahu, Syarikat Air Kelantan Sdn Bhd (AKSB) melaporkan sebanyak RM28.5 juta bil air gagal dibayar oleh penduduk negeri itu setakat 30 September lepas.

Pengerusi Jawatankuasa Kerjaraya, Infrastruktur, Pengangkutan dan Utiliti Kelantan, Datuk Azami Mohd Nor berkata, faktor utama tunggakan adalah daripada pengguna domestik yang masih tinggi berjumlah RM18.4 juta dan kutipan sedikit perlahan kerana pengguna masih dalam peringkat pemulihan pasca-COVID-19.

“Tunggakan bil pengguna (aktif) AKSB hingga 30 Sept 2022 adalah RM28,543,688 dan ia telah jauh berkurangan berbanding dengan akhir 2021 (31 Dis 2021) yang berjumlah RM33,212,268,” katanya.

Beliau menjawab soalan Datuk Mohd Adhan Kechik (BN-Bukit Bunga) yang ingin tahu jumlah tunggakan bil pengguna AKSB dan penyebab kepada tunggakan tersebut berlaku pada Persidangan DUN Kelantan di Kota Darulnaim di sini hari ini.

Menurut Azami, bagi meningkat hasil kutipan, AKSB telah menjalankan aktiviti penguatkuasaan kutipan secara berterusan di seluruh jajahan terutama yang tiada masalah bekalan air bersih pada tahun ini dan menyediakan pelbagai medium kutipan termasuk melalui bank dan ejen kutipan.

Menjawab soalan tambahan Hilmi Abdullah (PAS-Guchil) yang bertanyakan sama ada kerajaan mahu memberi bekalan air percuma kepada asnaf di Kelantan, beliau berkata pihaknya sentiasa membantu penduduk yang memerlukan.

“Kita menyediakan 30 lori sewa khas yang bersedia untuk mengagihkan bekalan air percuma kepada asnaf di semua kawasan sejak April 2020 hingga Julai tahun ini dengan perbelanjaan berjumlah RM11.5 juta dan ini satu daripada tanggungjawab sosial kita,” katanya. – BERNAMA


FAM tak berkompromi dengan samseng bola sepak

PERSATUAN Bola Sepak Malaysia (FAM) tidak akan berkompromi dengan unsur keganasan atau hooligan membabitkan penyokong serta pasukan dalam saingan Liga Malaysia (Liga-M).

Presiden FAM, Datuk Hamidin Mohd Amin berkata, pihaknya akan cuba sedaya upaya memastikan unsur keganasan itu dapat dikekang sekali gus memastikan keselamatan penyokong yang hadir ke stadium.

“Pihak FAM dan saya sendiri dan juga jawatankuasa yang bertanggungjawab telah membuat tindakan dengan saluran yang betul.

“Saya menyeru agar perkara ini tidak berlaku lagi dan Insya-ALLAH kita akan melihat dengan sebaik mungkin.

“Kadang-kadang insiden ini boleh terjadi dan ini bukan pertama kali. Tetapi kita harap takkan terjadi lagi. Kita cuba untuk mengurangkan atau ‘zero hooligan’ mengenai perkara ini,” katanya.

Sebelum ini, seorang penyokong Kuala Lumpur (KL) City FC didakwa dipukul sehingga patah hidung ketika final Piala FA 2023 di Stadium Sultan Ibrahim bulan lalu.

Malah, terdapat beberapa lagi insiden lain dilaporkan dalam saingan liga tidak hanya ancaman kepada penyokong, tetapi juga pelbagai insiden keterlaluan yang dilakukan pasukan bertanding.

Ia sekali gus menimbulkan kebimbangan terhadap tahap keselamatan sekiranya perkara tersebut tidak diatasi sebaik mungkin.

Hamidin turut meminta kerjasama semua pihak agar mematuhi peraturan selain mahukan permainan bola sepak berlangsung tanpa sebarang keganasan.

“Saya kira isu ini boleh terjadi kadang-kadang meskipun perlawanan Liga Malaysia pun akan ada perkara ini terjadi.

“Tetapi FAM, MFL dan pihak berkuasa sudah lakukan sebaik mungkin untuk memastikan keselamatan para pengunjung yang datang, namun bila terjadi perkara sebegitu memang ia perkara yang berada di luar kawalan kami.

“Kita harap ia akan menjadi pengalaman untuk dibendung agar ia tidak berlaku lagi,” katanya.

Authors

Media Variasi

View all posts

Diyana Rahip

View all posts

View all posts

View all posts


LRA Semenyih, Bukit Tampoi dihenti tugas sementara, semalam susulan pencemaran bau

SHAH ALAM: Loji Rawatan Air (LRA) Semenyih dan LRA Bukit Tampoi dihenti tugas sementara susulan pencemaran bau sehingga empat ton yang dikesan di muka sauk Jenderam Hilir, Dengkil, dekat sini, 11 malam semalam.

Pengerusi Jawatankuasa Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, susulan itu operasi LRA Semenyih telah dihentikan pada 11.15 malam, manakala LRA Bukit Tampoi pada pukul 2 pagi tadi, namun kini kedua-duanya kembali beroperasi masing-masing pada pukul 1.30 pagi dan 8 pagi.

Hee berkata terdahulu, Lembaga Urus Air Selangor (LUAS) menerima maklumat daripada Jabatan Alam Sekitar (JAS) Selangor berhubung pencemaran sungai berbuih di Sungai Batang Benar, Negeri Sembilan yang disyaki berpunca daripada pelepasan premis kilang di kawasan perindustrian berdekatan pada pukul 8 malam.

“Siasatan segera LUAS mendapati keadaan Sungai Batang Benar masih berbuih dan bau seakan sabun dikesan di lokasi berkenaan.

“Pemantauan statik LUAS di hilir Sungai Semenyih dan Sungai Buah mendapati keadaan normal dan tiada bau dikesan, manakala pensampelan bau dilakukan LUAS di Kampung Rinching Hilir, Sungai Semenyih juga mencatatkan kosong ton,” katanya dalam kenyataan.

Hee berkata, pemantauan statik LUAS pada jarak 1.5 kilometer dari muka sauk Jenderam Hilir dipertingkatkan kepada setiap 30 minit bagi memantau rapi status pencemaran bau berkenaan dan bacaan kosong ton direkodkan secara konsisten dengan trend penurunan pencemaran bau di muka sauk itu dicatat bermula 12.30 tengah malam.

“Kedua-dua LRA beroperasi semula selepas bacaan bau mencatatkan kosong ton secara konsisten dengan tiga kali pensampelan. Air Selangor memaklumkan gangguan bekalan air adalah minimum dan kawasan terbabit pulih sepenuhnya pada pukul 9.30 pagi,” katanya.

Dalam pada itu, Hee berkata, kejadian pelepasan air berbuih di Sungai Batang Benar, Negeri Sembilan disyaki berlaku awal petang semalam ketika hujan lebat.

“LUAS sudah berhubung dengan JAS Selangor untuk tindakan susulan siasatan selanjutnya oleh JAS Negeri Sembilan berikutan lokasi insiden berada di luar kawasan negeri ini dan membabitkan kawasan perindustrian,” katanya menambah kerajaan negeri tidak akan berkompromi dengan pihak yang melakukan jenayah pencemaran sumber air dan tindakan tegas akan diambil selaras peruntukan Enakmen LUAS 1999.

“Kerajaan Selangor dan LUAS meminta semua prihatin terhadap aktiviti yang berpotensi menyumbang kepada pencemaran sumber air negeri terutamanya, dan melaporkan sebarang aktiviti mencurigakan kepada LUAS untuk diambil tindakan segera,” katanya. – BERNAMA


Isteri Tun Daim meninggal dunia

CYBERJAYA: Isteri kepada bekas menteri kewangan dan tokoh korporat negara, Tun Daim Zainuddin iaitu Toh Puan Mahani Idris dilaporkan meninggal dunia pada Ahad malam.

Sumber rapat dengan keluarga Allahyarham dalam satu kenyataan telah memaklumkan dan mengesahkan mengenai pemergian beliau itu.

“Dengan berat hati ingin memaklumkan kepada semua bahawa Mami (Toh Puan Mahani Idris) telah kembali dengan aman kepada Yang Maha Esa,” katanya lapor AWANI pada Isnin.

Punca Allahyarham meninggal dunia tidak dapat dikenal pasti dan difahamkan beliau pernah menghidap penyakit Alzheimer.

Jenazah Allahyarham akan dimandikan di Masjid Kampung Baru, di sini pada pagi ini sebelum disembahyangkan di Surau Hidayat, Seri Kembangan di ibu negara selepas solat Zohor dan disemadikan di Tanah Perkuburan Islam Bukit Kiara pada pukul 2 petang ini.

Pemergian Allahyarham telah meninggalkan lima orang anak.

Author

Faridah Amiratul

View all posts

View all posts


My Gaya Month tumpu industri fesyen tanah air, kualiti setanding antarabangsa

KUALA LUMPUR: Malaysia Bumiputra Designer Association (MDA) melancarkan kempen My Gaya Month 2023 buat tahun ketiga di Farenheit 88 di sini pada Selasa.

Kempen tersebut dianjurkan oleh Kementerian Perdagangan Dalam Negeri (KPDN) bersempena Kempen Beli Barangan Malaysia (KBBM) 2023.

Ketua Setiausaha KPDN, Datuk Azman Mohd Yusof berkata, kempen My Gaya Month yang berlangsung selama sebulan menumpukan industri fesyen tanah air yang dilihat mempunyai kualiti tersendiri dan diharap boleh dihargai negara asing.

“Ini berikutan kualiti yang dihasilkan adalah adalah setanding dengan negara luar malah, ada yang dilihat lebih baik berbanding produk-produk keluaran antarabangsa,” katanya selepas melancarkan My Gaya Month.

Selain itu, beliau berharap agar kempen yang kerap dilaksanakan di dalam negara itu turut diadakan di luar negara.

Beliau yakin kaedah itu mampu memperkenalkan produk tempatan berkualiti kepada negara luar.

“Dengan cara ini sahaja industri fesyen di negara ini terus mampu bersaing dan bertahan serta mampu maju di dalam dan luar negara,” katanya.

My Gaya Month merupakan salah satu inisiatif strategik KBBM, yang mana objektifnya adalah bagi mengangkat segmen atau industri lain untuk diketengahkan, dalam membantu usahawan tempatan memasarkan produk Barangan Malaysia.

Inisiatif ini menampilkan 31 orang pereka, usahawan gaya hidup dan akademi fesyen tempatan bersama koleksi-koleksi dan produk terbaru mereka yang direka khas dan berkisar sekitar tema fabrik berelemen warisan.

Acara ini akan menyorot kepelbagaian wawasan dan kreativiti pereka-pereka fesyen tempatan di Malaysia, di samping memberi peluang kepada masyarakat dan pengunjung dari luar negara untuk menghayati kecantikan yang lahir daripada industri fesyen dan gaya hidup tempatan.

Selain memberi fokus kepada produk jualan, My Gaya Month juga merupakan inisiatif untuk memupuk ilmu dalam bidang fesyen dan gaya hidup, yang menjadi topik perbincangan relevan di kalangan pengamal dan peminat industri melalui forum perbincangan.

Author

Fazleen Safina Abd Jamil

View all posts

View all posts


Instagram lancar Threads, pesaing Twitter pada Khamis

APLIKASI pesaing Twitter oleh Instagram yang dinanti-nantikan dijangka dilancarkan pada Khamis (6 Julai), menurut senarai di App Store Apple Inc.

Aplikasi yang dipanggil Threads, akan berfungsi sama seperti Twitter, dengan hantaran berasaskan teks yang boleh disukai, diulas dan dikongsi, mengikut contoh tangkapan skrin pada penyenaraian App Store.

Orang ramai akan dapat mengikuti akaun yang mereka ikuti di Instagram dan mengekalkan nama pengguna yang sama. Instagram, yang dimiliki oleh Meta Platforms Inc, bagaimanapun enggan mengulas.

Dengan pelancaran itu, Meta sedang berusaha untuk mengambil manfaat daripada masalah Twitter sejak perkhidmatan media sosial itu diambil alih Elon Musk tahun lepas.

Antara isu yang menimbulkan kemarahan pengguna, dan mendorong mereka mencari platform alternatif, ialah Twitter melonggarkan dasar kawal selia kandungan, dan memerlukan yuran langganan bulanan untuk dilabelkan sebagai akaun sahih. Terdapat juga masalah dengan kebolehpercayaan terhadap platform itu. Pada Sabtu, Twitter mula mengehadkan sementara jumlah siaran yang boleh dilihat pengguna.

Saingan Twitter sedia ada, seperti Mastodon dan Bluesky, baru sahaja muncul dan belum membina rangkaian mereka untuk menjadi alternatif yang berdaya maju. Instagram telah menggembar-gemburkan aplikasinya yang akan datang dengan pelbagai selebriti dan pengaruh selama berbulan-bulan, bertujuan untuk menjadi buah mulut apabila ia dilancarkan.

Aplikasi ini tersedia untuk “prapesanan” dan “dijangka” hadir pada Khamis, menurut penyenaraian App Store. Threads digambarkan sebagai “tempat komuniti berkumpul untuk membincangkan segala-galanya daripada topik yang anda minati hari ini, kepada perkara yang akan menjadi sohor kini esok.”

Meta mempunyai sejarah panjang meminjam idea daripada pesaing – dan ia tidak selalunya berhasil. Tetapi apabila produk ‘tiruan’ berjaya, mereka boleh berjaya dengan cepat.

Ciri untuk siaran yang hilang selepas 24 jam, dipanggil “Stories,” telah ditiru daripada Snapchat pada 2016. Kini, lebih ramai orang menggunakan format itu pada aplikasi Meta daripada menggunakan Snapchat.

Meta baru-baru ini membuat produk video pendek serupa dengan TikTok, yang dipanggil “Reels.” Dari segi pendapatan, eksekutif syarikat berkata, “Reels” memacu pertumbuhan pada Instagram dan Facebook.

Lebih daripada tiga bilion orang setiap hari menggunakan sekurang-kurangnya satu aplikasi Meta – Facebook, Instagram dan WhatsApp – pada suku pertama tahun ini, kata laporan syarikat itu pada April.

Author

Taufik Asmady Abdul Aziz

View all posts

View all posts


PRU15 bermula hari ini dengan proses penamaan calon

PUTRAJAYA: Pilihan Raya Umum ke-15 (PRU15) bagi memilih kerajaan baharu Malaysia bermula hari ini dengan proses penamaan calon di 222 pusat penamaan di seluruh negara.

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya di Sabah yang tertangguh ekoran proklamasi darurat bagi mencegah penularan pandemik COVID-19.

Suruhanjaya Pilihan Raya (SPR) telah menetapkan hari pengundian pada 19 November dan pengundian awal pada 15 November.

Tempoh berkempen ditetapkan selama 14 hari bermula hari ini selepas pengisytiharan calon-calon yang bertanding dan akan berakhir pada 11.59 malam, 18 November.

Selain 222 kerusi Parlimen yang dipertandingkan, pilihan raya bagi 116 kerusi DUN di Perlis, Pahang dan Perak turut diadakan serentak selepas ketiga-tiga negeri itu membubarkan DUN masing-masing susulan pembubaran Parlimen ke-14 pada 10 Oktober lepas.

Daftar pemilih yang akan digunakan untuk PRU15, pilihan raya negeri dan PRK Bugaya adalah Daftar Pemilih Tambahan Ogos 2022 yang dikemas kini sehingga 9 Oktober 2022.

Negeri-negeri diterajui Pakatan Harapan (PH) iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tiada pilihan raya peringkat DUN berkenaan.

Sabah, Melaka, Sarawak dan Johor sebelum ini telah mengadakan Pilihan Raya Negeri (PRN) masing-masing. PRN Sabah diadakan pada 26 September 2020, Melaka (20 November 2021), Sarawak (18 Disember 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah penularan pandemik COVID-19.

Sebelum penggal Parlimen ke-14 dibubarkan, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah. – BERNAMA


JPJ Perak kutip RM370,720 lelong kenderaan

IPOH: Jabatan Pengangkutan Jalan (JPJ) Perak merekodkan kutipan sebanyak RM370,720 hasil lelongan 78 kenderaan pelbagai jenis yang di sita di Pejabat JPJ negeri di sini hari ini.

Pengarah JPJ Perak, Mohammad Yusoff Abustan berkata, bidaan tertinggi melibatkan sebuah kenderaan pacuan empat roda jenis Mitsubishi Pajero dengan nilai lelongan RM24,600.

Katanya, seramai 100 pembida mengambil bahagian dalam lelongan yang diadakan bermula pukul 9 pagi.

“Bagi siri lelongan kali ini, sebanyak 78 buah kenderaan dilelong melibatkan 21 buah kereta, 47 buah motosikal, tiga buah van, lima buah lori dan masing-masing sebuah bas dan jip

“Daripada jumlah itu, sebanyak 18 buah kenderaan tidak boleh dilesenkan dan 41 buah kenderaan klon,” katanya dalam sidang akhbar di sini hari ini.

Menurut beliau, pada lelongan tersebut, harga tawaran terendah dimulakan dengan nilai RM100 bagi motosikal Modenas CT100 tahun 2013 manakala harga tawaran tertinggi membabitkan kereta Honda Integra tahun 2005 dengan bidaan permulaan sebanyak RM17,700.

Katanya, pembida yang berjaya membida kenderaan perlu menyelesaikan urusan pertukaran hak milik dalam tempoh tujuh hari dari tarikh lelongan selaras dengan Seksyen 13 Akta Pengangkutan Jalan (APJ) 1987.

“Bagi lelongan siri 1/2023 Mei lalu, kita berjaya merekodkan kutipan sebanyak RM487,750 hasil lelongan 41 kenderaan sita. Ini menjadikan jumlah keseluruhan kutipan bagi dua siri lelongan adalah sebanyak RM858,470,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


Polis bongkar kegiatan sedut duit selepas muat turun fail APK

KUALA LUMPUR: Taktik sekumpulan tujuh lelaki yang menggunakan platform jual beli barang untuk memperdayakan orang ramai memuat turun Android Package Kit (APK) sebelum bertindak “menyedut” duit mangsa terbongkar selepas ditahan dalam serbuan di dua unit premis di Jalan Tun Razak, di sini, semalam.

Ketua Polis Kuala Lumpur, Datuk Azmi Abu Kassim berkata, kesemua suspek terdiri daripada tiga warga tempatan dan empat warga asing, masing-masing berusia lingkungan 20 hingga 27 tahun ditahan oleh sepasukan anggota polis Jabatan Siasatan Jenayah Komersial Bukit Aman.

“Fail APK yang dimuat turun itu membolehkan sindiket menggunakan kad debit mangsa kerana mangsa telah memasukkan maklumat perbankan mereka ketika proses memuat turun fail dijalankan.

“Akibatnya, kad debit mangsa akan digunakan melalui aplikasi pembayaran elektronik tanpa mangsa sedari dan siasatan awal mendapati sindiket ini telah beroperasi selama tiga bulan di sekitar Kuala Lumpur,” katanya dalam kenyataan hari ini.

Dalam serbuan itu, katanya polis turut merampas 28 buah telefon bimbit dan lima unit komputer yang dipercayai digunakan dalam menjalankan kegiatan sindiket penipuan berkenaan.

Beliau berkata, kesemua ahli sindiket yang berperanan sebagai pegawai khidmat pelanggan dengan ditawarkan gaji RM4,000 itu kini ditahan bagi membantu siasatan di bawah Seksyen 420 Kanun Keseksaan kerana melakukan penipuan.

Sehubungan itu beliau turut menasihati orang supaya jangan mudah terpedaya tawaran daripada mana-mana pihak yang tidak dikenali selain sentiasa berwaspada dan membuat semakan terlebih dahulu sebelum memuat turun sebarang fail daripada sumber yang tidak sah.

Orang ramai juga diminta melaporkan kepada National Scam Response Center di talian 997 jika mempunyai sebarang maklumat berkenaan sindiket penipuan. – BERNAMA


Najib boleh bayar denda RM210 juta bila-bila masa sepanjang 12 tahun dipenjara – Peguam

KUALA LUMPUR: Terdapat ketidakpastian bila Datuk Seri Najib Tun Razak akan membayar denda RM210 juta yang dikenakan terhadapnya dalam kes rasuah membabitkan penyelewengan dana SRC International Sdn Bhd.

Berkaitan hal ini, golongan peguam berpendapat bekas Perdana Menteri berusia 69 tahun itu boleh membayar jumlah denda yang besar tersebut pada bila-bila masa sepanjang tempoh 12 tahun beliau dipenjarakan.

Peguam Mohamed Haniff Khatri Abdulla berkata berdasarkan prinsip undang-undang, Najib boleh membayar denda itu pada bila-bila masa namun jika beliau gagal berbuat demikian selepas hukuman penjaranya dijadualkan berakhir maka tempoh pemenjaraan akan ditambah lima tahun seperti perintah Mahkamah Persekutuan.

Peguam Lim Wei Jiet turut berkongsi pandangan sama dan berkata tiada had masa yang dikenakan oleh Mahkamah Persekutuan berhubung tempoh pembayaran.

“Oleh itu, beliau boleh melunaskannya pada bila-bila masa sepanjang tempoh 12 tahun pemenjaraannya,” kata peguam itu.

Peguam M.Viswanathan pula berkata Najib boleh membuat bayaran secara ansuran atau mengeluarkan arahan untuk menjual hartanah seperti yang diperuntuk di bawah Seksyen 283 Kanun Tatacara Jenayah.

“Kebiasaannya, tempoh masa yang munasabah diberikan untuk membuat pembayaran,” katanya.

Semakan dengan pihak berkuasa pula mendapati adalah tidak jelas sama ada Najib sudah membayar denda itu atau sebaliknya.

Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.

Panel lima hakim dipengerusikan oleh Ketua Hakim Negara Tun Tengku Maimun Tuan Mat menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur ke atas beliau pada 28 Julai 2020.

Pada 8 Dis 2021, beliau turut gagal mengetepikan sabitan dan hukuman itu di peringkat Mahkamah Rayuan. – BERNAMA


Wanita nak saman kedai kopi popular, salah eja nama jadi ‘babi’

CYBERJAYA: Seorang wanita tidak berpuas hati serta ingin mengambil tindakan undang-undang ke atas sebuah rangkaian kedai kopi popular setelah dia mendapati nama yang ditulis di cawannya membawa maksud berlainan.

Menerusi hantaran di Facebook Bavitra Ramachandaran, dia memuat naik sebuah gambar memaparkan secawan kopi dengan tulisan ‘babi’.

Difahamkan, kesalahan itu terjadi disebabkan pekerja di sebuah kedai kopi popular itu tersalah mendengar nama singkatan yang disebut olehnya iaitu Bavi sebaliknya menulis dengan nama haiwan.

Bavitra menjelaskan, kesalahan itu sepatutnya tidak terjadi kerana suaminya yang berada di tempat kejadian telah memberikan ejaan yang betul.

“Saya akan saman syarikat ini. Takkan pekerja Melayu kamu tidak tahu yang tiada nama manusia bermula dengan babi,” tulisnya.

Hantarannya itu telah mendapat pelbagai reaksi oleh warga net termasuk ada yang menggalakkan wanita itu untuk mengambil tindakan.

“Awak patut ambil tindakan. Jika salah dengar sekalipun, sepatutnya dia boleh tanya semula,” komen seorang pengguna.

“Ini dah keterlaluan, takkan tak tahu apa itu babi?” tulis netizen.

“Kalau tak reti eja nama, tanya la dekat orang yang punya nama tu. Apalah bebalnya si pekerja tu,” kongsi netizen di komen.

Bagaimanapun, sehingga hari ini kedai kopi popular tersebut masih belum mengeluarkan kenyataan berhubung perkara ini.

Oleh: AIN JAPRI (Pelatih USM)

Author

Media Variasi

View all posts

View all posts


Menteri Pertahanan: Lonjakan baharu karier Mohamad

KUALA LUMPUR: Pelantikan Datuk Seri Mohamad Hasan sebagai Menteri Pertahanan di bawah kepimpinan Perdana Menteri, Datuk Seri Anwar Ibrahim, merupakan lonjakan baharu bagi kariernya dalam memperkukuhkan keselamatan negara.

Buat julung kalinya menyertai barisan kepimpinan tertinggi di peringkat Persekutuan, Mohamad yang lebih dikenali sebagai ‘Tok Mat’ mempunyai kewibawaan tersendiri, untuk menerajui portfolio baharu itu sepanjang 25 tahun kariernya sebagai ahli politik.

Tokoh korporat itu mempunyai pengalaman luas dalam bidang ekonomi, telah membuktikan keupayaanya dengan pembangunan serta kecemerlangan ketika mentadbir kerajaan Negeri Sembilan sebagai Menteri Besar selama hampir 20 tahun sejak 2004.

Mohamad, 66, juga memiliki keperibadian yang tegas dan dilihat cukup penting dalam mendepani pelbagai cabaran keselamatan era moden ini serta ancaman COVID-19, meskipun negara telah beralih ke fasa peralihan endemik.

Antara pencapaian membanggakan Mohamad ialah pembangunan di Sendayan dengan terbinanya Pangkalan Udara (PU) Sendayan, di kawasan seluas 303.5 hektar yang menempatkan markas dan pasukan Tentera Udara Diraja Malaysia (TUDM) sejak 2018.

Beliau juga bukan asing dalam arena politik negara, malah kelantangan beliau dalam memberikan pendapat berkaitan pembangunan negara, didengari pemimpin serta rakyat keseluruhannya.

Timbalan Presiden UMNO itu juga, membuat penampilan pertama bertanding di peringkat Parlimen pada Pilihan Raya Umum ke-15 (PRU15) baru-baru ini, turut meraih kemenangan selesa dengan majoriti 19,897 undi di Parlimen Rembau, meskipun berdepan saingan lima penjuru.

Berasal daripada Kampung Kundur Hilir, Rantau itu, Mohamad mempunyai seorang anak lelaki dan empat perempuan hasil perkahwinannya dengan Datin Seri Raja Salbiah Tunku Nujumuddin.

Bersandarkan potensi dan pengalaman luas dalam sektor kewangan dan perbankan, Mohamad pernah menjawat jawatan tertinggi dalam organisasi ternama seperti memegang jawatan Ketua Pegawai Eksekutif, Cold Storage (M) Berhad.

Beliau turut diberi kepercayaan dilantik sebagai Pengerusi Kumpulan Fima Berhad pada 2003 dan Penasihat Mercedes Benz Asia Pte Ltd bagi rantau Asia Tenggara, selain pernah memegang jawatan Pengarah Urusan, Cycle & Carriage Bintang Bhd pada 1994.

Pengalaman luas dalam bidang korporat itu juga bertepatan dengan lantikan beliau dalam barisan Kabinet baharu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tanah runtuh: Lebih 80 peratus kawasan runtuhan digali, diperiksa – Bomba

BATANG KALI: Lebih 80 peratus kawasan runtuhan tanah di tapak perkhemahan Father’s Organic Farm, Gohtong Jaya, di sini telah diperiksa anggota penyelamat setakat ini bagi mencari baki sembilan lagi mangsa yang masih hilang.

Pengarah Jabatan Bomba dan Penyelamat Selangor, Datuk Norazam Khamis berkata, faktor tanah yang lembut dan cuaca hujan yang menyumbang kepada takungan air di bawah tanah menyukarkan operasi mencari dan menyelamat (SAR) yang memasuki hari keempat.

Beliau berkata, walaupun tinggal kira-kira hanya 20 peratus kawasan pencarian, keselamatan anggota penyelamat juga perlu diambil kira.

“Tanah di sini sememangnya lembut dan apabila ditambah dengan air hujan, ia menyebabkan struktur tanih menjadi lembap dan lemah, susah nak bergerak dalam keadaan macam ini,” katanya kepada Bernama.

Setakat ini, seramai 135 anggota penyelamat ditempatkan di lapangan dengan kerjasama pelbagai agensi untuk operasi SAR.

Tragedi tanah runtuh yang berlaku pada 2.42 pagi Jumaat lepas di tapak perkhemahan itu setakat ini menyaksikan 61 selamat, 24 nyawa terkorban dan sembilan lagi mangsa masih hilang daripada keseluruhan 94 orang.

Norazam berkata, operasi SAR telah dibahagikan kepada tiga sektor iaitu sektor A (Hill View), sektor B (Farm View) dan sektor C (River View) melibatkan kerjasama lima agensi utama kerajaan yang berganding bahu menghadapi bencana itu selain terdapat juga beberapa agensi sokongan lain.

“Sejak hari pertama SAR lagi, kita telah menggunakan jentera pengorek yang amat memudahkan kerja kami kerana ia mampu digunakan berterusan serta dapat mengurangkan tenaga manusia untuk kerja mengorek tanah.

“Jika diikutkan, anggota penyelamat sememangnya telah melakukan pengesanan dan pencarian mangsa mengikut kawasan runtuhan iaitu dari atas runtuhan sehinggalah ke kawasan bawah,” katanya. – BERNAMA


Rai diri sendiri cara bersyukur kepada Tuhan – Penghidap kanser

SETIAWANGSA: “Menikmati dan meraikan diri sendiri dalam setiap fasa kehidupan adalah cara bersyukur kepada Tuhan Yang Esa,” luah Roslilawati Samsudin, 45, penghidap kanser (cancer survivor) yang berjaya tiba di kaki Gunung Everest.

Meskipun masih mengambil ubat, ibu tunggal anak tiga itu tidak pernah patah semangat sebaliknya mahu memberi inspirasi kepada wanita di luar sana supaya terus kekal bersikap dan berfikir positif demi kebaikan diri dan orang sekeliling.

Tambah wanita kental itu, beliau tidak menganggap sakit sebagai halangan untuk melakukan sesuatu yang beliau mahukan dalam hidup.

“Jangan fokus kepada negatif, jangan letakkan batasan kepada apa yang dimahukan. Tukarkan cabaran dan ujian kepada perkara positif, pasti hasilnya positif juga.

“Hidup ini mudah, jangan beratkan dengan perkara yang kita tidak boleh kawal seperti apa yang akan berlaku esok, yang penting apa tindakan kita pada hari ini, sekarang ini,” katanya.

Roslilawati ketika ditemui pemberita masih dalam keadaan terkejut, kerana kepulangannya disambut ceria oleh warga Persatuan Penghuni Menara Cenderawasih yang berbangga dengan pencapaiannya, di sini, tengah malam tadi.

Bapa Roslilawati, Samsudin Zakaria, 77 dan ibunya, Esah Mohamad, 73, turut bersengkang mata menyambut ketibaan anak perempuan mereka.

Sementara itu, ketika menceritakan semula perancangan sebelum ke sana, Roslila terserempak dengan beberapa pengembara (trekker) di Lapangan Terbang Antarabangsa Kuala Lumpur (KLIA) yang kebetulan ketika itu mahu melakukan aktiviti sama.

“Ketika saya merancang untuk mendaki gunung, sebenarnya saya pergi ke sana seorang diri namun bertemu beberapa rakan baharu di pada hari berlepas di ‘airport’ (KLIA) yang mahu melakukan perkara sama.

“Jadi, kami memutuskan untuk meneruskan misi ke sana,” katanya.

Roslilawati berjaya tiba pada tahap ketinggian senarai pendakian wajib trekker tegar, di Everest Base Camp (EBC) 5360 meter (m) dari aras laut, yang digelar sebagai ‘tangga ke syurga’.

Ibarat hujan emas di negeri orang, hujan batu di negeri sendiri, lebih baik di negeri sendiri yang membawa maksud walaupun kelebihan di negara orang, tetap negeri sendiri lebih baik lagi.

Roslilawati berkata, pengalamannya ke pergunungan itu menambahkan lagi rasa syukur sebagai anak kelahiran Malaysia kerana kelebihan negara sendiri beriklim panas dan sejuk.

“Walaupun pemandangan di Nepal salah satu perkara indah di sana, namun saya lihat sudut kemanusiaan benar-benar menyentuh hati saya.

“Bila di atas gunung, sangat sejuk. Jadi, betapa rahmatnya apabila datang dari Malaysia, rasa bersyukur Malaysia ada musim panas, makan pun sedap,” kata Pengurus Teknologi Maklumat (IT) itu.

Roslilawati berkata, segala kos perjalanan beliau ke EBC sepanjang hampir dua minggu di sana, dan balik dibiayai sendiri.

Beliau juga berhasrat untuk menawan puncak tertinggi di dunia, setinggi 8,848m pada pendakian kedua, pada masa akan datang.

Dengan hebahan yang dilakukan, sekiranya beliau berhasrat untuk menawan puncak Everest akan memudahkan beliau mendapatkan penajaan untuk cabaran tersebut.

Author

Tun Puteh Wanti

View all posts

View all posts


Santai di Kedai Kopi Kampung sambil nikmati suasana luar di Gombak

CYBERJAYA: Apabila cuti hujung minggu tiba, pastinya ramai tercari-cari tempat yang sesuai untuk bersantai meluangkan masa bersama yang tersayang dan menenangkan diri sendiri.

Kali ini anda mungkin boleh mencuba merasai pengalaman bersantai di Kedai Kopi Kampung dengan suasana ‘outdoor’ dan menu hidangan sedap dengan harga yang berpatutan.

Menu istimewa kafe yang terletak di Kampung Sungai Mulia, Gombak ini ialah pelbagai jenis kopi, brownies, nasi lemak dan sup kambing.

Kafe ini menyediakan brownies daripada Triplets Cakery dengan pelbagai jenis seperti Matcha, Red Velvet, Nuttela, Lotus Biscoff, Marshmallow, Indulgence Cheese dan sebagainya.

Nasi lemaknya pula adalah nasi daripada beras basmathi disertakan dengan dengan lauk ayam berempah dan paru.

Kafe ini dibuka setiap Rabu hingga Ahad dari jam 5 petang hingga jam 12 tengah malam.

Author

Faridah Amiratul

View all posts

View all posts


12,000 UMNO Subang rayu Arman dikekalkan

SUBANG: Kira-kira 12,000 ahli UMNO Subang, hari ini merayu kepada pucuk pimpinan parti supaya Ketua UMNO Bahagian Subang, Datuk Dr Arman Azha Abu Hanifah dikekalkan di posisi sedia ada.

Ia susulan Arman Azha yang mengesahkan dirinya dipanggil ke Tribunal Lembaga Disiplin parti, pihak akar umbi UMNO Subang merayu supaya keadilan diberikan sewajarnya kepada dalam sesi pendengaran nanti.

Ketua Penerangan UMNO Bahagian Subang, Datuk Mohamad Razman Rahim berkata, sebagai sebuah bahagian yang tidak pernah terpalit dengan isu kesetiaan terhadap parti dan institusi, pihaknya dengan rendah hati merayu agar memberi kesempatan kepada Ketua Bahagian mereka meneruskan khidmat bakti.

“Selain diberi peluang untuk Ketua UMNO Bahagian Subang meneruskan khidmat bakti beliau di kawasan ini, seterusnya diberi peluang bagi hasratnya menawarkan diri untuk memimpin Pemuda UMNO Malaysia pada pemilihan parti akan datang.

“Kami sebagai kepimpinan di peringkat bahagian dan cawangan yang terlibat aktif di bahagian Subang, untuk makluman, sepanjang Senator Datuk Arman Azha menjadi Ketua Bahagian, kami dihantar sebagai jentera sokongan di setiap pilihan raya kecil dan pilihan raya negeri bagi membantu calon BN,” katanya.

Beliau berkata demikian pada sidang media bersama wakil Bahagian UMNO Subang, di Pejabat UMNO Subang, di sini.

Mohd Razman berkata, pihaknya percaya terlalu awal bagi pihak tertentu untuk membuat laporan terhadap seseorang calon.

“Laporan (media) sebegini dilihat lebih kepada usaha untuk menyekat atau mematikan langkah lawannya dan ini bagi kami bukanlah sebuah langkah penyuburan demokrasi sihat.

“Malah secara peribadinya baik dalam kenyataan atau ucapan Senator, beliau sentiasa mengingatkan kami mengenai pentingnya menghormati dan mendokong institusi Presiden serta terus berusaha mengukuhkan perpaduan di peringkat dalaman parti.

“Kami juga percaya jika beliau diberi kepercayaan di barisan hadapan Pemuda beliaulah antara yang akan menjadi benteng hadapan jika institusi Presiden UMNO diserang oleh mana-mana pihak,” katanya.

Beliau turut menambah, UMNO Bahagian Subang secara khususnya suatu ketika dahulu apabila berlaku isu ketegangan mengenai sokongan terhadap Presiden UMNO, bahagian itu tampil dengan membawa usul rasmi di Mesyuarat Agung Tahunan Bahagian Subang Tahun 2020 dan 2021.

“Pada ketika itu bahawa UMNO Bahagian Subang menyokong penuh Datuk Seri Dr Ahmad Zahid Hamidi sebagai Presiden UMNO.

“Ketika UMNO BN menjadi pembangkang sepanjang 22 bulan sejak 2018, UMNO Subang di bawah pimpinan Senator juga tidak pernah culas dalam usaha membantu UMNO Pusat di dalam gerak kerja pilihan raya.

Malah katanya, pada Pilihan Raya Umum Ke-15 (PRU15), walaupun Parlimen Subang bukanlah diletakkan sebagai Parlimen sasaran untuk menang namun sebagai Timbalan Pengerusi BN Parlimen Subang beliau sentiasa menggesa agar bekerja bersungguh-sungguh setiap hari.

“Beliau mahu memastikan setiap jentera pilihan raya di peringkat PDM (pusat daerah mengundi) terus menjalankan tanggungjawab yang sepatutnya ketika pilihan raya umum lalu,” katanya.

Justeru, Bahagian UMNO Subang mengharapkan sedikit ehsan dari Presiden parti, yang bijaksana agar pemimpin pelapis berpengalaman, berkarisma dan mempunyai hala tuju seperti Armand Azha, diberi ruang, ehsan dan tunjuk ajar bagi pemantapan kepimpinan di dalam usaha bersama mengembalikan kegemilangan UMNO di masa hadapan.

Armand Azha yang juga Ahli Majlis Kerja Tertinggi (MKT) UMNO sebelum ini mengesahkan bahawa beliau dipanggil Lembaga Disiplin parti tersebut pada 23 Februari ini di Menara Dato Onn, Pusat Dagangan Dunia (WTC).

Bagaimanapun, beliau tidak mengetahui alasan kenapa dirujuk kepada Lembaga Disiplin UMNO.

Terdahulu, Armand Azha dikatakan meminta kebenaran ‘blessing’ kepada pucuk pimpinan terlebih dahulu untuk bertanding jawatan Ketua Pemuda UMNO pada pemilihan sayap parti sebelum mengumumkannya.

Mesyuarat Perwakilan dan Pemilihan Jawatankuasa Wanita UMNO, Pemuda dan Puteri UMNO Bahagian bersama Pemilihan Exco Wanita, Exco Pemuda dan Exco Puteri UMNO Pusat akan diadakan serentak di seluruh negara pada 11 Mac.

Pada 27 Januari lalu, bekas Pengerusi Badan Perhubungan UMNO Selangor, Tan Sri Noh Omar dan bekas Ketua Pemuda UMNO, Khairy Jamaluddin dipecat daripada parti.

Ahli Parlimen Sembrong, Datuk Seri Hishammuddin Hussein; Naib Ketua Pemuda UMNO, Shahril Hamdan; Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Mohd Salim Shariff pula digantung keahlian selama enam tahun.

Author

Tun Puteh Wanti

View all posts

View all posts


Masalah liputan komunikasi, MCMC keluar notis terhadap empat Telco

MELAKA: Suruhanjaya Komunikasi dan Multimedia Malaysia (MCMC) mengeluarkan notis terhadap empat penyedia perkhidmatan komunikasi kerana gagal mematuhi standard mandatori kualiti perkhidmatan ditetapkan.

Unit Komunikasi Korporat MCMC dalam kenyataan memaklumkan notis dikeluarkan di bawah subseksyen 51(2) Akta Komunikasi dan Multimedia 1998 (AKM 1998) kepada keempat-empat penyedia perkhidmatan itu bagi meminta mereka memberikan penjelasan lanjut serta mendapatkan pelan penyelesaian interim dan jangka panjang untuk menangani masalah liputan komunikasi.

Tindakan itu diambil susulan aduan penduduk Taman Ambassador Village, Durian Tunggal mengenai masalah liputan komunikasi di situ.

“MCMC menyantuni pengadu pada 1 September lepas dan menjalankan aktiviti pengauditan perkhidmatan komunikasi talian mudah alih di lokasi aduan.

“Hasil pengauditan yang dijalankan mendapati, beberapa syarikat penyedia perkhidmatan iaitu Celcom, Maxis, YTL dan Telekom Malaysia (TM) tidak mematuhi standard mandatori kualiti perkhidmatan yang ditetapkan,” menurut kenyataan itu.

Dalam kenyataan sama, MCMC turut berkongsi rancangan yang sedang dilaksanakan bagi meningkatkan tahap kualiti perkhidmatan komunikasi di kawasan berkenaan.

“Buat masa ini, rangkaian gentian optik di bawah Pelan Jalinan Digital Negara (JENDELA) sedang dilaksanakan di lokasi aduan dan projek berkenaan dijangka siap menjelang akhir 2023 yang bakal memanfaatkan 250 penduduk.

“MCMC akan terus memantau dan memastikan liputan komunikasi di lokasi tersebut dalam keadaan yang optimum demi keselesaan penduduk,” katanya lagi.

Author

Taufik Asmady Abdul Aziz

View all posts

View all posts


Zii Jia hampiri kelompok 10 terbaik dunia

PEMAIN perseorangan lelaki profesional, Lee Zii Jia kembali menghampiri kelompok 10 terbaik apabila ketika ini berada di tempat ke-11 dunia.

Persekutuan Badminton Dunia (BWF) dalam kemas kini pada Selasa menunjukkan Zii Jia mendaki tiga anak tangga berbanding kedudukan minggu lalu di tempat ke-14.

Kedudukan terbaharu itu ekoran kejayaannya menjuarai Terbuka Artik di Vantaa, Finland Ahad lalu.

Pemain berusia 25 tahun itu yang bergelut dengan prestasi sebelum ini menamatkan kemarau kejuaraan selama 17 bulan setelah mengalahkan rakan senegara, Ng Tze Yong pada perlawanan akhir.

Kali terakhir Zii Jia bergelar juara adalah ketika mengungguli Terbuka Thailand pada Mei 2022.

Meskipun terpaksa berpuas hati dengan gelaran naib juara namun kedudukan ranking Tze Yong melonjak dua mata tangga apabila kini berada di kedudukan ke-17.

Ia adalah kedudukan terbaik dalam karier pemain berusia 23 tahun itu selepas menunjukkan prestasi memberangsangkan sejak awal tahun ini.

Zii Jia dan Tze Yong masing-masing berpeluang untuk terus memperbaiki kedudukan ranking dunia mereka apabila beraksi di Terbuka Denmark yang sedang berlangsung ketika ini. – Sinar Harian

Author

Media Variasi

View all posts

View all posts


OPR: BNM ada kuasa buat keputusan tanpa campur tangan kerajaan – Rafizi

PUTRAJAYA: Bank Negara Malaysia (BNM) mempunyai bidang kuasa membuat keputusan sendiri berkaitan kadar dasar semalaman (OPR) tanpa memerlukan campur tangan kerajaan, kata Menteri Ekonomi, Rafizi Ramli.

Beliau berkata, hak dan kuasa itu perlu dilaksanakan sepenuhnya manakala kerajaan, melalui Kementerian Ekonomi dan Kementerian Perdagangan Dalam Negeri dan Kos Sara Hidup, akan menjalankan tugas bagi mengurangkan kesan inflasi.

“Kami (kerajaan) mengambil pendekatan yang berbeza… pada kami, penting untuk kekalkan semak dan imbang dan tidak campur tangan dalam urusan BNM… masing-masing jalankan tugas masing-masing,” katanya pada sidang media selepas menghadiri Sesi Libat Urus Bersama Ketua-Ketua Jabatan Peringkat Negeri Mengenai Inisiatif Pendapatan Rakyat (IPR) di sini hari ini.

Jawatankuasa Dasar Monetari BNM semasa mesyuaratnya hari ini mengumumkan bahawa OPR kekal pada 2.75 peratus.

Mengenai IPR, Rafizi berkata, kerajaan menyasarkan penyertaan 159 pihak berkuasa tempatan (PBT) sebagai sebahagian daripada kumpulan strategik dalam menyediakan ekosistem inisiatif itu.

“Penyertaan PBT akan membantu mempercepat pelaksanaan IPR di seluruh negara yang dikhususkan kepada golongan miskin tegar, miskin dan B40,” katanya.

Pada 26 Februari lepas, kerajaan mengumumkan IPR dengan sasaran 100,000 peserta bagi meningkatkan pendapatan ketiga-tiga golongan sekali gus membantu mereka keluar daripada garis kemiskinan yang ditetapkan pada RM1,900 sebulan. – BERNAMA


Gara-gara gurauan, remaja lelaki maut dalam kebakaran

SHAH ALAM: Gara-gara ingin bergurau dengan rakan membawa padah apabila seorang remaja lelaki ditemukan maut dalam kebakaran di sebuah tandas awam di Bandar Puncak Alam petang Ahad.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima panggilan pada 2.35 petang dan apabila tiba di lokasi didapati api telah padam serta menemukan Muhamad Damin Mikhail Kansol, 16, yang rentung di tandas awam.

“Bomba seterusnya mengeluarkan mangsa dan telah disahkan meninggal dunia oleh pihak Kementerian Kesihatan. Mayat kemudian diserahkan kepada pihak polis untuk tindakan selanjutnya,” katanya dalam kenyataan malam tadi.

Beliau berkata hasil maklumat saksi dan dua rakan kepada mangsa, mereka bertiga sedang melepak dan bermain game di dalam tandas tersebut manakala mangsa sedang tidur di atas sofa di hadapan pintu tandas.

Norazam berkata rakan mangsa telah menyalakan api di bawah sofa dengan niat untuk bergurau dan setelah asap tebal dan api semakin besar dua rakan mangsa telah lari ke luar tandas.

“Manakala mangsa yang tersedar dari tidur berada dalam keadaan separa sedar dan melarikan diri ke dalam tandas,” katanya. – BERNAMA

Author

MEDIAVARIASI

View all posts

View all posts